Жо Байден ва Владимир Путин учрашувидан энг муҳим фикрлар – Газета.uz\nLotinchada 17 июн 2021, 17:04 Жаҳон\n16 июнь куни Женевада АҚШ президенти Жо Байден ва Россия президенти Владимир Путин саммити бўлиб ўтди. Путин ва Байден давлат раҳбарлари сифатида илк бор шахсан учрашувди.\nСаммит тор доирада АҚШ давлат котиби Энтони Блинкен ва Россия ташқи ишлар вазири Сергей Лавров иштирокида бошланди. Сўнгра музокаралар кенгайтирилган таркибда давом этди. Маслаҳатлашувлар жами бўлиб уч соат давом этди.\nАҚШ ва РФ раҳбарлари стратегик барқарорлик, киберхавфсизлик, инсон ҳуқуқлари, Россия мухолифати раҳбари Алексей Навалний иши, Украина, Белорусия ва Афғонистондаги вазият, савдо алоқалари ва бошқаларни муҳокама қилди. Саммитдан кейин қўшма матбуот анжумани ўтказилмади, Байден ва Путин журналистлар олдига алоҳида чиқишди.\nБиринчи бўлиб сўзга чиққан Владимир Путин саммитда «ҳеч қандай душманлик бўлмагани» ва «учрашув принципиал тарзда ўтказилганини» таъкидлади. У АҚШ ва Россия элчилари Москва ва Вашингтонга қайтишини маълум қилди. Шунингдек, мамлакатлар киберхавфсизлик бўйича маслаҳатлашувлар ўтказишга келишиб олдилар.\nУкраина масаласида Путин бу мамлакатнинг НАТОга аъзолиги тўғрисида «муҳокама қилинадиган нарса йўқ» деди. У Киевни Украинанинг шарқидаги можарони ҳал қилиш бўйича Минск келишувларини бузганликда айблади ва Россия ўз ҳудудида машғулотлар ўтказаётганини таъкидлади.\nРФда қамоққа олинган мухолифат етакчиси Алексей Навальний ҳақида берилган саволга Путин «бу одам Россияда амалдаги қонунни бузаётганини билган» ва «қасддан ҳибсга олиниш сари кетган», деб жавоб берди. Навальний томонидан асос солинган Коррупцияга қарши кураш фонди экстремистик ташкилот деб эълон қилинди, чунки у тартибсизликларга чақирган ва Молотов коктейлларини тайёрлаш бўйича кўрсатмалар берган, деди Путин.\nРоссия раҳбарининг таъкидлашича, президентлар бир-бирларини меҳмонга таклиф қилмаганлар, чунки «бундай ташрифлар учун шароитлар пишиб етилиши керак». Унинг таъкидлашича, Жо Байден «жуда конструктив» ва «жуда тажрибали» шахс эканлигини қайд этиб, учрашув якунлари бўйича «ҳеч қандай иллюзия йўқлиги ва бўлиши мумкин эмас"лигини қўшимча қилди. «Бундай вазиятда қандайдир оилавий ишонч бўлиши мумкин эмас, лекин, менимча, унинг учқуни милтиллади», — деб таъкидлади Путин.\nРФ президентидан кейин сўзга чиққан Жо Байден суҳбат оҳангининг «яхши ва ижобий» эканлигини, «муносабатларни яхшилашнинг ҳақиқий истиқболлари» борлигини ва Путин, унинг тасдиқланишича, совуқ уруш бўлишини хоҳламаслигини қайд этди.\nБайден АҚШ ва Россия ўртасидаги муносабатлар «барқарор ва тахмин қилинадиган» бўлиши кераклигини ва унинг кун тартиби Россияга қарши қаратилган эмаслигини таъкидлади — «бу Америка халқи манфаатларига жавоб беради».\nУ АҚШ президенти сифатида инсон ҳуқуқлари бузилишига қарши гапиришга мажбур эканлигини, шунинг учун у Алексей Навальний ишидан хавотирда эканлигини билдирди. «Мен унга (мухолифатчининг ўлими) оқибатлари Россия учун ҳалокатли бўлишини тушунтирдим», — деди Жо Байден.\nАҚШ ҳукумат веб-сайтларига киберҳужумлар учун жавобгар деб ҳисоблаган Россияга қарши эҳтимолий санкциялар тўғрисидаги саволга Байден у Путинга АҚШнинг муҳим кибер салоҳиятини кўрсатганини ва агар Россия томони «асосий қоидаларни бузса», кибер таҳдид билан таҳдид қилганини айтди.\nАҚШ раҳбарининг таъкидлашича, учрашувда Америка қўшинларини Афғонистондан олиб чиқиш масаласи муҳокама қилинган. Унга кўра, Путин ушбу мамлакатда тинчлик ва хавфсизликни таъминлаш учун «ёрдам беришга» тайёрлигини билдирди. «Россия Афғонистонда терроризмнинг қайта тикланишига йўл қўймасликдан жуда манфаатдор», — деди Жо Байден.\nУнинг маълум қилишича, АҚШ ва Россия Минск келишувлари бўйича дипломатик ишларни давом эттиришга келишиб олдилар. Байден Белоруссиядаги вазиятга келсак, у ўз ташвишларини баҳам кўрган ва Путин «содир бўлган воқеага рози, шунчаки, у нима қилиш кераклиги борасида бошқача қарашга эга».\n«Биз келгуси олти-12 ой давомида стратегик барқарорлик бўйича чинакам мулоқотимиз бор-йўқлигини, маҳбусларни озод қилиш масаласида ҳамма нарсани қилдикми — аниқлаймиз, тартибни тиклашга ёрдам берадиган киберхавфсизлик бўйича келишувлар мавжудлигини билиб оламиз,» — дея таъкидлади АҚШ президенти.\nУчрашув якунлари бўйича Жо Байден ва Владимир Путин стратегик барқарорлик тўғрисида қўшма баёнот ҳам беришди. Унда улар «ядровий урушда ғолиблар бўлиши мумкин эмас ва у ҳеч қачон йўл очиб берилмаслиги керак» деган принципга содиқлигини яна бир бор тасдиқладилар ва, шунингдек, АҚШ ва Россия яқин вақтларда амалий ва жўшқин ўтадиган стратегик барқарорлик бўйича комплекс икки томонлама мулоқот йўлга қўйилишини тасдиқладилар.


Latifa.uz — Бир куни чумоли ўрмондан ўтиб кетаётса, шер филни дўппослаётган экан. Чумоли ҳам бир-икки мартта тепиб, ўтиб кетибди. Эртасига чумолини кайфияти йўқ юрган экан, ҳайвонлар: — Нима бўлди? - дейишса, чумоли: — Филни ўлимида мени айблашяпти, - дермиш.\nБир куни чумоли ўрмондан ўтиб кетаётса, шер филни дўппослаётган экан. Чумоли ҳам бир-икки мартта тепиб, ўтиб кетибди.\nЭртасига чумолини кайфияти йўқ юрган экан, ҳайвонлар:\n— Нима бўлди? - дейишса, чумоли:\n— Филни ўлимида мени айблашяпти, - дермиш.\n#Ҳайвонот #Бошлиқлар #Ҳақиқат-адолат


ЎзА - Юксалиш йўлларида\n12.04.2017 21:31 Чоп этиш версияси\nЎзбекистон Бадиий ижодкорлар уюшмаси аъзоси, “Дўстлик” ордени соҳиби Владимир Жирнов фотография санъатининг етакчи намояндаларидан. Унинг ижодида классик усулда портретлар, манзаралар, этнографик лавҳалар ва байрам тантаналаридан тортиб, услублаштирилган ва мураккаб концептуал фотографиялар туркуми ҳамда лойиҳаларини гавдалантириш муҳим ўрин эгаллайди.\nЎзбекистон Бадиий академияси Тошкент Фотосуратлар уйида Владимир Жирновнинг мухлислар эътиборига ҳавола этилаётган “Юксалиш” шахсий фотокўргазмасида бу янада ёрқинроқ намоён бўлган.\nЎзбекистон Бадиий академияси раиси А.Нуриддинов ва бошқалар В.Жирновнинг ижодий фаолияти ва ҳаётнинг барча жабҳасини акс эттирган лавҳалари фотография санъати равнақида муносиб ўрин эгаллаши ҳамда шу соҳага кириб келаётган ёшларга ижодий мактаб вазифасини ўтаётгани хусусида сўз юритди.\nВ.Жирнов 1955 йил Бухоро вилоятида туғилган. 1978 йили олий ўқув юртини физика мутахассислиги бўйича муваффақиятли тамомлайди. У болалигидан фотограф бўлишга қизиққан эди. Олий маълумотли физик бўлса-да, уни бу қизиқиш тинч қўймади. Қўлига фотоаппарат олиб юрт кезди. Ҳаёт ва одамлар унинг лавҳаларида муҳрланди. Шу тариқа фоторассом дўстлари ва мухлислари назарига тушиб, мамлакатимиз ва хорижда ўтказилган танловлар совриндорига айланди. "Ўзбекистон тасвирий санъат антологияси" ва 10 дан ортиқ альбомлардан унинг ижод намуналари жой олди. Тақдим этилаётган мазкур кўргазма фоторассомнинг 1984 йилдан 2016 йилгача бўлган ижодий фаолиятини ўз ичига олган.\n– Владимир Жирнов ўз касбининг моҳир устаси, – дейди Ўзбекистон Бадиий ижодкорлар уюшмаси фотошўъбаси раиси Р.Шарипов. – Кўргазмага қўйилган ишлар муаллифнинг маҳорати ва ўз касбига бўлган меҳридан далолат бериб турибди. Бу суратларнинг ҳар бири бир олам. Уларда санъат, фалсафа, ҳаёт акси, юртимиз табиати ва одамларини кўрамиз. Бу бизга қувонч ва ҳайрат бағишлайди.\nЭкспозициядаги “Ўғлим портрети”, "Соғбон кўчаси", "Қизалоқ портрети", "Кўпкари", "Ҳақиқатга йўл", "Осмон ва ер", “Болтиқбўйи хотиралари”, “Бу ҳаммаси жаз”, “Соядан нурга парвоз” сингари лавҳаларда турли техник ва композицион усулларни қўллай олгани фоторассомнинг юксак маҳоратидан дарак беради.


Қозоғистонда криптомайнерлар туфайли электр таъминотида узилишлар бошланди – Kommers.uz\nИқтисодиёт\t15:10 | 29.11.21\nҚозоғистонда криптомайнерлар туфайли электр таъминотида узилишлар бошланди\nҚозоғистонда энергия истеъмоли 2021 йилда 7–8 фоизга ошди\nФото: Twitter / @ehsonhaber\nХитойдан криптомайнерларнинг кўчиши туфайли Қозоғистонда энергия истеъмоли кескин ўсди, маҳаллий электр станциялари юкланишларни кўтаришдан тўхтади. Бу ҳақда Engadget хабар бермоқда.\nСентябрь ойида Хитой ҳукумати мамлакат ичида криптовалюталар билан амалга ошириладиган ҳар қандай операцияларни тақиқлади. Бунинг натижасида кўплаб криптомайнерлар ускуналарни қўшни Қозоғистонга кўчирди.\nThe Financial Times маълумотларига кўра, Хитойдан Қозоғистонга деярли 88 минг майнинг қурилмалари юборилган. Шу билан, Қозоғистон криптовалюталарни қазиб олиш бўйича мамлакатлар рейтингида иккинчи ўринга кўтарилган.\nНатижада Қозоғистонда энергия истеъмоли 2021 йилда 7–8 фоизга ошди, одатдаги йиллик ўсиш суръатлари эса 1–2 фоизни ташкил этарди. Октябрь ойи бошидан буён республиканинг олти вилоятида электр таъминотида кенг кўламли узилишлар қайд этилди. Ҳукумат маълумотларига кўра, бу уй ва корхоналарда ноқонуний равишда криптовалюта ишлаб чиқараётган, рўйхатдан ўтмаган криптомайнерлар сонининг кўпайиши билан боғлиқ.\nҚозоғистон Президенти Қосим-Жомарт Тўқаев июнь ойида майнинг солиғи тўғрисидаги қонунни имзолади. Майнингчилар 2022 йилда ишлатадиган ҳар бир киловатт-соат энергия учун 1 тенге (тахминан 0,0023 доллар) тўлаши керак бўлади. Бундан ташқари, Қозоғистон «Интер РАО» ҳолдинги билан Россиядан қўшимча электр энергияси етказиб бериш бўйича шартнома имзолади.\nҚозоғистон бундай муаммоларга дуч келаётган ягона давлат эмас. Май ойида Эрон электр энергиясидаги узилишлар туфайли 4 ойга кон майнинг билан шуғулланишни тақиқлаган эди.\nАввалроқ Таиланд сайёҳлар учун рақамли токенлар чиқариши ҳақида хабар берилган эди.


Ҳосила Раҳимова: «ТЎЙ-ҲАШАМДАН ДУО ОЛМАЙ КЕТМАЙМАН!» | bekajon\nБош саҳифа › Ҳафта меҳмони › Ҳосила Раҳимова: «ТЎЙ-ҲАШАМДАН ДУО ОЛМАЙ КЕТМАЙМАН!»\n- Пойтахтимиздаги маҳаллалардан бирида истиқомат қилади. Қўшниларидан бири эса Ўзбекистон халқ артисти Озодбек Назарбеков.\n- Кенжа фарзанди Муҳаммад Ризо биринчи синфда таҳсил олмоқда.\n- Уйи доимо одам билан тўла бўлади, «бутун Сурхондарё кўчиб борган» дейсиз.\n- Ўтовини шов-шув учун эмас, айнан кўнгил хотиржамлиги учун қурдирган.\n- Икки йилда бир концерт бериши анъанага айланган.\n- Кўп янгиликларини баҳор ойларига мўлжаллайди, хусусан яккахон концертини ҳам.\n- Ишонувчанлиги орқасидан кўп панд ейди.\n- Концертингиздан ҳар галгидай фольклор қўшиқлар, ранго- ранг миллий рақслар, фақат Ҳосила Раҳимовага хос ўзгача шижоат, мардлик, жўшқинликни кутяпмиз. Булардан ташқари, бу йил яна нималар билан мухлисларни ҳайрон қолдириш ниятидасиз?\n- Фольклор қўшиқлардан ташқари, дастуримизнинг биринчи блокида миллий эстрадамизга мос хоразмча, бухороча тароналар, учинчи блокда эса чет эл санъатидан ўрин олган хорижий йўналишдаги ижод маҳсуллари, замонавий чиқишлар ҳам бўлади. Ажойиб янгиликлар ҳозирлаб қўйганмиз.\n- Санъатимизнинг Наврўзойи деганда, Ҳосила Раҳимова кўз олдимизга келади. Янги клипингизни ҳам баҳорий кайфиятда, ям-яшил ўт-ўланлар бағрида олгансиз. Бу манзаралар ўзингизга неларни эсга солади?\n- Болалигимни. Чопқиллаб ўйнаб юрган беғубор дамларим, қишлоғимизни қўмсайман, тоғ-адирларга чиқиб кетгим келади. Баҳор ойида туғилганим сабаблими, бу фаслни ўзгача яхши кўраман. Уйғониш, яшариш палласи ижодкорга илҳом бағишлайди.\n- Тошкент вилоятида бўлиб ўтган тўйлардан бирида олдингизга маст одам келиб, шилқимлик қилгани-ю, сиз тўйхонадан чиқиб кетганингиз ҳақидаги видео тарқалиб кетди. Буни кимдир менсимасликка йўйди, баъзилар ўша пайтдаги қарорингизни маъқуллашди. Ўзингиз бу ҳақда нима дейсиз?\n- Биласизми, тўйларда турли: маданиятли-ю маданиятсиз одамлар бўлади. Мен имкон қадар салбий иллатли инсонлар бор даврадан қочишга ҳаракат қиламан. Сиз айтган видеога келсак, ўша пайтда барча қўшиқларимни куйлаб бўлган эдим. Бундай вазиятларда санъаткор мухлис билан ўзининг ўртасидаги чегарани ушлаб, секингина кетгани энг маъқулидир. Бир камчилигим бор, ҳаммани ўзимдек қабул қилиб, одамларни ажрата олмайман. «Мухлисингизман» деган одамларнинг, мени яхши кўрганларнинг ичига кириб кетавераман. Ваҳоланки, ўша тўйхонада бошқа санъаткорлар ҳам панд ейишган экан, мен эса сўраб-суриштирмаганман.\n- Интернет фойдаланувчиси фикрига кўзим тушиб қолди, Ҳосила Раҳимова тўйлардан бирида кимгадир тарсаки туширган эмиш…\n- Йўқ, ундай воқеа бўлмаган, бу нотўғри маълумот. Одамлар ҳар хил, биров ғаламислик ниятини кўзлашади, кимдир атайлаб, санъаткорнинг обрўсига путур етказиш ниятида ёлғон ёзади, уларга эътибор беравермайман. Юқорида айтдим-ку, кўнгилсизлик рўй бермасидан аввал, шу жойдан кета қоламан. Мен тўйга бордимми, у ердаги момоларимиз, ёши катта оналаримизни ўзимга жуда яқин кўриб, самимий гаплашиб кетавераман. Балки ана шу яқинлигим кимларгадир жанжалли вазиятлар бўлиб туюлиб, бўрттириб юборишгандир.\n- Куёвингиз Баҳриддин Зуҳриддинов билан дуэтингизда қайнона сифатида «Сурхон дарёга куёв бўлишни истасанг, аввалига ўтин ёриб кўр, синовларимдан ўт», дегансиз. Ҳаётда ҳам қизингизни Баҳриддинга беришдан аввал синаб-имтиҳон қилиб кўрдингизми?\n- Ўзбекчиликда сўраб-суриштириш деган анъаналар бор, ҳаммасини инобатга олганмиз, албатта. Куёвимни ҳам инсон, ҳам санъаткор сифатида ҳурмат қиламан. Қудаларим ҳам зиёли инсонлар, қизимни ўз қизларидек қабул қилишди.\n- Аваз Охуннинг «Бос-бос қамчи бос, Ҳосила ўзингни бос», деган ҳазиллари кўнглингизга тегмадими, хафа бўлмадингизми?\n- Йўқ, қизиқчилик санъатини тўғри тушунаман. Сўз усталаримиз кўпчилик хонандалар ижодини кулгига олишади, бу янгилик эмас. Илк бора Аваз Охун концертлардан бирида шу ҳажвиясини айтиб, менга навбат берганда, роса ғалати бўлиб уялиб кетгандим.\n- «Инстаграм» тармоғидаги шахсий саҳифангизда ўта ёшларбоп «йиртиқ» шимлардаги суратларингизни кўриб, рости, саҳнада миллий фольклор анъаналаримизни тарғиб қилаётган санъаткорга бироз ярашмабди, деган фикр ўтди хаёлимдан…\n- Сиз менинг саҳнадаги образимга кўпроқ ўрганган экансиз, балки шунинг учун бу услубда кийинганимни сингдиролмагандирсиз. Фольклор йўналишдаги либосларимдан ташқари, бисотимда Кавалли, Долче Габбана ва бошқа жаҳон тан олган замонавий модельерлар брэндларига тегишли кийимларим ҳам бор. Вазиятга қарайман, керакли жойга миллий либос кияман, спорт машғулотларига қулай кийимларни танлайман. Кундалик ҳаётда бўладими ёки саҳна либосларимми, барчасида ўз дидимга суянаман.\n- Бир пайтлар косметологик пластик амалиётга мурожаат қилганингизга ҳеч ачинганмисиз? Агар яна талаб қилинса, ўшандай муолажани такрорлашингиз мумкинми?\n- Агар талаб қилинса, вазият тақозо этса, мурожаат қилишим мумкин. Бу замон талабига айланди. Биз бир ойда бир вақт топиб косметологга борсак, ҳар ҳафта салонга борадиган уй бекалари бор. Қайсидир машҳурнинг ботокс қилдиргани, уларнинг олдида ип эшолмай қолади, ҳатто.\n- Кучли аёлсиз, лекин энг кучлилар ҳам баъзида кўз ёш тўкиб туришади. Сиз қачон йиғлайсиз? Нимадан таъсирланиб?\n- Йиғлаш ҳар инсонга хос хислат. Болангиз касал бўлса, сиқилиб қоласиз. Бу каби ҳолатлар кўп. Йиғлаб тураман.\n- Ҳар дам соғинадиган инсонингиз шубҳасиз отангиз. Бугун бир дақиқага дийдорлашиш имконияти туғилса, нима дердингиз? Келинг, бир орзу қилайлик…\n- Сиз керак бўляпсиз, ўрнингиз билиняпти, деган бўлардим. Мана, бугун онажоним мен билан биргалар, шунга шукр қиламан. Ота ўтгандан кейин инсон онага суяниб қоларкан. Қаерга кетсангиз, аввал волидангизни бир кўриб, дуосини олиб кейин кетаркансиз. Оналаримиз омон бўлсин. Барча юртдошларимизни баҳор айёми билан қутлаб қоламан. Ҳаммага севиб севилиб яшаш насиб этсин!


Хави фаолиятини якунлаши ҳақида эълон қилди\n2 май, 2019, 21:30 691\nУ мавсумни юқори ўринларда якунламоқчи.\nҚатарнинг “Ал Садд” клубида тўп сураётган испаниялик ярим ҳимоячи Хави жорий мавсум якунлангач бутсаларини михга илишини эълон қилди. У келажакда ўзини мураббийликда синаб кўрмоқчи.\n“39 ёшга тўлгунимча футбол ўйнаганим мен учун катта шараф. Энди мен мавсумни юқори нотада якунлашни хоҳлардим. Чунки, бу мен учун футболчилик фаолиятимдаги сўнгги мавсум бўлади. Келажакда мураббий сифатида мени нималар кутаётганини сабрсизлик билан кутяпман”, - дейди Хави.\nМаълумот учун, Хави фаолиятининг аксарият қисмини “Барселона” сафида ўтказди. У каталонияликлар таркибида жами 767та ўйинда иштирок этган. 2015 йилда эса “Ал Садд”га кўчиб ўтган эди. У Испания терма жамоаси сафида 133та ўйинда майдонга тушган.\nХави: Неймар - бомба\nМесси: Хави ва Иньестани соғиняпман


15:00 / 08.05.2021 1555 pdf Ўқиш режими + -\nИмом Муслим Омир ибн Саъддан, у эса ўз отасидан қилган ривоятда Пайғамбаримиз соллаллоҳу алайҳи васаллам: «Ким мусулмонларга ҳаром қилинмаган бир нарса ҳақида сўраса-ю, унинг саволи сабабидан ўша нарса мусулмонларга ҳаром қилинса, ўша одам мусулмонлар ҳаққида энг катта гуноҳ қилган бўлади», дейдилар.\nБу ҳолат Қуръони Карим нозил бўлиб турган пайтда айниқса хавфли эди. Ҳар бир лаҳзада янги оят тушиб, қўшимча савол туфайли мусулмонларга таклиф кучайиши эҳтимоли бор эди.\nАввалги авлод мусулмонлари бу ҳақиқатни яхши тушуниб етганларидан, ўзларини эҳтиёт қилишарди.\nИмом Доримий ҳазрати Абдуллоҳ ибн Аббос розияллоҳу анҳудан қилган ривоятда шундай дейилади: «Расулуллоҳнинг саҳобаларидан кўра яхшироқ қавмни кўрмадим. Улар у зот вафот этгунларига қадар ўн учта савол сўрашган, холос. Бу саволларнинг ҳаммаси Қуръонда зикр қилинган: «Сендан ҳаром ойда уруш қилиш ҳақида сўрарлар», «Сендан ҳайз ҳақида сўрарлар», каби.\nУлар фақат ўзларига манфаатли нарсаларнигина сўрашар эди».\nИмом Молик: «Мен бу юртнинг (яъни Мадинаи Мунавваранинг) Китоб ва Суннатдан бошқа нарсага амал қилмаслигини кўрдим. Агар бир янги масала пайдо бўлса, амир уламоларни тўпларди. Уламолар нимага иттифоқ қилсалар, амалга оширардилар. Сизлар эса саволларни кўпайтираверасизлар, Расулуллоҳ бу ишни хуш кўрмаганлар», деган экан.\nҲа, афсуски, бир замонлар келиб, мусулмонлар Исломнинг бошқа таълимотлари қатори, бу таълимотини ҳам унутиб, бўлар-бўлмас масалаларни хаёлан тўқиб чиқаришга, уни ҳал қилишга ортиқча вақт, ақл-заковат ва куч-қувват сарфлашга ўтиб кетдилар. Бу ҳақда кўп гаплар бўлиб ўтган.\nАммо ҳаммаси бефойда нарсалар экани кишини афсуслантиради. Баъзи фиқҳ китобларида ҳам мана шу қабилдаги масалаларни ўқиб ҳайрон қоласан.\nМисол учун, қуйидагича савол берилади: «Ҳомиладор аёлни тўлғоқ тутиб, боланинг боши чиққанда намоз вақти кириб қолса, қандай қилиб намоз ўқийди?»\nЖавоб тайёр: «Боланинг бошидан каттароқ қилиб ердан чуқур ковлайди. Саждага борганда, ўтирганда, боланинг боши ўша чуқурга тушиб туради, ҳеч қаерга тегмайди. Зарар тортмайди».\nЛекин «Воқеликда шу иш бўлиши мумкинми?» деган фикр савол берган тарафнинг ҳам, жавоб берганларнинг ҳам хаёлига келмаган.\nБунга ўхшаш саволлар ва уларга жавоб ахтаришлар, жавоб бир хил бўлмай қолса, орада жанжал чиқаришлар керагидан ортиқ кўрилган.\nБундай ҳол фақат фиқҳда эмас, илми калом, фалсафа ва бошқа соҳаларда ҳам авж олган. Оқибат ҳаммага маълум. Аслида бу ишлар ислом руҳига тўғри келмайди.\nВоқеликда бўлмаган нарсани савол қилиб сўраш аввалги мусулмонларнинг одатида йўқ эди.\nИмом Доримий ўзларининг «Сунан» номли китобларида ривоят қилишларича, ҳазрати Умар ибн Хаттоб розияллоҳу анҳу бўлмаган нарсани сўраган одамни лаънатлар экан.\nЗуҳрий розияллоҳу анҳудан қилинган ривоятга қараганда, улуғ саҳобалардан Зайд ибн Собит ал-Ансорий розияллоҳу анҳу бирор иш ҳақида масала сўралса, «Бу содир бўлдими?» деб сўрар экан. Агар «Ҳа, содир бўлди», дейилса, у иш ҳақида билганларини айтар экан. Агар «Ҳали содир бўлгани йўқ», дейилса, «Содир бўлгунча қўйиб туринглар», дер экан.\nУшбу оятнинг нозил бўлишига бир қанча сабаблар бўлиб, уларнинг ҳар бирида етарлича ваъз-насиҳатлар борлигини аввалда кўрдик.\nШунга ҳам қарамасдан, Аллоҳ таоло кўп ноўрин савол яхшиликка олиб бормаслигини ўтганларнинг мисолида ҳам ўрнак қилиб кўрсатишни ирода қилди ва қуйидаги оятни нозил қилди:\n«Сиздан олдин ҳам бир қавм уларни сўраган, сўнгра эса уларга кофир бўлиб қолган эди» («Моида» сураси, 102-оят).\nБунга энг ёрқин мисол Бану Исроилдир. Бақара сурасининг тафсирида уларнинг қурбонликка амр этилган сигирнинг сифатлари ҳақида бирин-кетин ноўрин саволлар бериб, ўзларига ўзлари қийин қилиб олганлари, кейин кофир бўлганлари ҳақида батафсил сўз юритилади.\nИмом Бухорий ривоят қилган ҳадисда Пайғамбаримиз соллаллоҳу алайҳи васаллам: «Сизларга айтмай тинч қўйсам, мени ҳам тинч қўйинглар. Шубҳасиз, сизлардан олдингиларни ҳалок қилган нарса – саволларнинг кўплиги ва пайғамбарларига хилофлари бўлган», деганлар.\nБеҳуда саволларни беравермаслик ҳақида бир қанча ҳадиси шарифлар ҳам бор.\nعَنْ أَبِي هُرَيْرَةَ رَضِي اللهُ عَنْهُ ، عَنِ النَّبِيِّ صلى الله عليه وسلم قَالَ: «مَا نَهَيْتُكُمْ عَنْهُ فَاجْتَنِبُوهُ، وَمَا أَمَرْتُكُمْ بِهِ فَافْعَلُوا مِنْهُ مَا اسْتَطَعْتُمْ، فَإِنَّمَا أَهْلَكَ الَّذِينَ مِنْ قَبْلِكُمْ كَثْرَةُ مَسَائِلِهِمْ وَاخْتِلَافُهُمْ عَلَى أَنْبِيَائِهِمْ». رَوَاهُ مُسْلِمٌ.\n«Сизларни нимадан қайтарган бўлсам, ундан четда бўлинглар. Сизларга нимани амр қилган бўлсам, ундан қудратингиз етганини қилинг.\nАлбатта, сизлардан олдингиларни саволларининг кўплиги ва пайғамбарларига хилоф қилишлари ҳалок қилган», дедилар».\nعَنِ الْمُغِيرَةِ رَضِي اللهُ عَنْهُ ، عَنِ النَّبِيِّ صلى الله عليه وسلم قَالَ: «إِنَّ اللهَ حَرَّمَ عَلَيْكُمْ عُقُوقَ الْأُمَّهَاتِ، وَوَأْدَ الْبَنَاتِ، وَمَنَعَ وَهَاتِ، وَكَرِهَ لَكُمْ قِيلَ وَقَالَ، وَكَثْرَةَ السُّؤَالِ، وَإِضَاعَةَ الْمَالِ». رَوَاهُ الشَّيْخَانِ.\n«Албатта, Аллоҳ сизларга оналарга оқ бўлишни, қизларни тирик кўмишни, (ҳуқуқларни) ман қилишни, «Бер-бер», дейишни ҳаром қилди. Ва яна сизларга қийлу қолни, кўп саволни ва молни зое қилишни ёмон кўрди», дедилар».\nعَنْ أَنَسِ بْنِ مَالِكٍ رَضِي اللهُ عَنْهُ، عَنِ النَّبِيِّ صلى الله عليه وسلم قَالَ: قَالَ اللهُ عَزَّ وَجَلَّ: «إِنَّ أُمَّتَكَ لَا يَزَالُونَ يَقُولُونَ: مَا كَذَا مَا كَذَا؟ حَتَّى يَقُولُوا: هَذَا اللهُ خَلَقَ الْخَلْقَ، فَمَنْ خَلَقَ اللهَ؟» رَوَاهُ الشَّيْخَانِ.\n«Набий соллаллоҳу алайҳи васаллам айтадилар: «Аллоҳ азза ва жала: «Албатта, умматинг «Бу нима, бу нима?» дейишда давом эта бориб, ҳаттоки «Аллоҳ халойиқни халқ қилди. Бас, Аллоҳни ким халқ қилди?» ҳам дейдилар», дейди».\nОлим бўлмаган кишиларнинг илмнинг нозик тарафларидан сўрашлари ва сўз юритишлари катта офатдир. Айниқса эътиқод масалаларининг нозик жойларидан сўз юритиш улар учун кони зарар бўлиб, заррача фойдаси йўқдир.\nБизнинг замонимиздаги энг катта офатлардан бири шу иш бўлиб қолди. Ўзи бирор соат низомли таълим олмаган кишилар мусулмонларнинг тўртдан учини кофирга чиқариб, фатво беришга журъат этмоқдалар, турли ихтилофларни урчитмоқдалар. Уларнинг шундан бошқа ишлари ҳам, ташвишлари ҳам йўқ.\nСтаврополда яшовчи қиз Чеченистонда Исломни қабул қилди\n13:30 / 08.05.2021 1046\n17:00 / 08.05.2021 2439\n2487 05:00 / 11.03.2017\nВирдлар тонг саҳардан бошланади. Субҳ чоғи шарафли ва баракали вақтдир. Аллоҳ таоло Қуръони Каримнинг Таквир сурасида субҳ ила қасам ичган.Нафас олиб кириб келган давоми...\n3129 13:30 / 27.06.2020\n3188 13:55 / 12.10.2019


Оролнинг туганмас мўъжизалари – HURRIYAT\nОролнинг туганмас мўъжизалари\n9 oy oldin Behzod 497\nАТБ “Туронбанк” кўмагида 7 долларлик “артемиялар” 15 доллардан экспорт қилинади!\nПрезидентимизнинг “Одамлар эртага эмас, узоқ келажакда эмас, бугун яхши яшашни истайди”, деган\nсўзлари бугун ҳар бир соҳада, ҳар бир тизимда ўз аксини топмоқда. Инчунун, АТБ “Туронбанк” тизимида ҳам.\nБанкка умид билан кирган ҳар бир мижоз хурсанд бўлиб чиқиб кетади. Бу эса ўз навбатида мамлакатимизнинг чекка ҳудуди Қорақалпоғистоннинг Мўйноқ туманидаги тадбиркорлар фаолиятида ҳам намоён бўлмоқда.\nКескин континенталь иқлим\nЎзбекистоннинг шимолий-ғарбида, Амударёнинг қуйи қисми, Орол денгизининг жанубий соҳилида жойлашган Қорақалпоғистон Республикаси ўзининг бетакрор мўъжизаларига эга. Унинг кескин континенталь иқлими, ёввойи табиати ва шунга мутаносиб одамларининг феълу атвори — ҳар бири бир олам.\nҚорақум саҳросига туташиб кетган минтақанинг яшаш майдонлари одамнинг руҳиятига ўзгача бир сокинлик бахш этади. Унинг шимоли-ғарбида Устюрт паст текислиги, шимоли-шарқий томонида эса Қизилқум саҳроси ястаниб ётибди. Қорақалпоғистоннинг умумий ер майдони 166,6 минг квадрат километрдан иборат бўлиб, ҳудудининг катталиги бўйича мамлакатимиз вилоятлари ўртасида биринчи ўринда туради. Хоразм, Навоий ва Бухоро вилоятлари билан чегарадош. Унинг маъмурий-ҳудудий тузилмасига Амударё, Беруний, Қораўзак, Кегейли, Қўнғирот, Қонликўл, Мўйноқ, Нукус, Тахтакўпир, Тўрткўл, Хўжайли, Тахиатош, Чимбой, Шуманой, Элликқалъа туманлари ва Нукус шаҳри киради.\nМўйноқда варақланаётган тарих\nБир вақтлар Орол денгизи билан дунёга донғи кетган, кейинги қарийб ярим аср мобайнида эса умуман эътибордан четда қолиб кетган ўлка Мўйноқ ва у ерда қилинаётган эзгу ишлар ҳақида сўз юритмоқчимиз. Мўйноқ номини эшитган одамлар тасаввурида гўёки ер юзининг нариги чеккаси тушунилади, Мўйноқ гўёки Борса келмас оролчасининг эгизагидек хаёлга борилади.\nБир пайтлар ёши катталар “Қўнғиротдан Мўйноққача йўлда биронта автомашина учратишингиз қийин” деб айтишар эди. Бугун-чи, бугун Нукусдан Мўйноққача бўлган йўлда транспорт қатнови бир лаҳза бўлсин тўхтамайди. 2015 йилда туман маркази кўчаларида фақат конденсат газ билан юрадиган мотоцикл ва “Москвич”ларни кўрган бўлсангиз, ҳозирда замонавий йўлтанламас автомашиналарни эҳтимол, бошқа туманларда кўра олмассиз, лекин Мўйноқда бисёр.\nБу ерга биринчи марта келишим, бироқ шуни айтишим мумкинки, ўзига оҳанрабодек ром қилаётган ўлканинг сеҳри бошқача экан. Кенг саҳролик одамга қандайдир ўзгача куч бағишлайди. Қўнғиротдан ўтгандан кейин ана шу ҳис-туйғу вужудингизни эгаллаб олади. Бир вақтлар денгиз бўлган жойларга келганингизда хаёлингиздан кўп нарсалар кечади. Тарих саҳифалари кўз олдингизда бир-бир варақланаётганга ўхшайди.\nКўз илғамас ҳақиқатлар\nМамлакатимизда олиб борилаётган изчил ислоҳотлар, яратилаётган имкониятлар Қорақалпоғистон Республикасининг иқтисодиёт тармоқлари, саноат, қурилиш, кичик бизнес ва хусусий тадбиркорлик соҳаларининг жадал ривожига хизмат қилмоқда. Айни вақтда ялпи ҳудудий маҳсулотнинг қарийб ярми, ҳудудий экспортнинг 75 фоизи хусусий сектор ҳиссасига тўғри келяпти. Иш билан банд бўлган аҳолининг 75 фоизи ҳам айнан шу соҳада меҳнат қилмоқда. Буларнинг натижаси эса бизни ҳар қадамда хурсанд этмоқда. Муҳими, янгилик қиламан, яратаман деган одамнинг қадамлари тезроқ унмоқда. Ҳаётнинг кўз илғаб ва илғамаган ҳақиқатлари бизни тобора кўзлаганимиздан баландроқ чўққиларга чорламоқда.\nЎзбекистон Республикаси Вазирлар Маҳкамасининг 2019 йил 16 январдаги “Қорақалпоғистон Республикасининг Мўйноқ туманини комплекс ижтимоий-иқтисодий ривожлантириш чора-тадбирлари тўғрисида”ги қарори ижроси доирасида атиги 32 минг аҳолиси бор битта туман учун 1 триллион 485 миллиард 176 миллион сўм маблағ ажратилди (бунақаси ҳали Ўзбекистоннинг бошқа ҳеч бир ҳудудида бўлмаган) ва ўтган йилнинг ўзида қатор объектлар қурилди, реконструкция қилинди, капитал таъмирланди ва фойдаланишга топширилди. Янги ишлаб чиқариш қувватлари, замонавий корхоналар қад ростлади. Энг муҳими, бугун одамларнинг ҳаётга, эртанги кунга бўлган қарашлари кескин таҳрир қилинди.\nКорхона қўшма, муваффақиятлар эса…\nЧет эл билан ҳамкорликда очилган қўшма корхоналарнинг шу чекка ҳудудларга етиб борганининг ўзи мўъжиза. Бунинг мисоли сифатида ҳудуднинг экспорт ҳажми ортишига салмоқли ҳисса қўшиб келаётган Мўйноқдаги “Jasmine gold group” Ўзбекистон — Хитой қўшма корхонасини келтиришимиз мумкин. Тўғри, корхона қўшма бўлиши мумкин, бироқ унинг эришаётган муваффақият ва ютуқлари алоҳида-алоҳида.\n— Йилига бир миллион долларлик экспортни амалга оширмоқдамиз, асосий харидоримиз Хитой ва Россия давлатлари бўлиб, хомашёнинг килограмми 7 доллар атрофида баҳоланмоқда, — дейди “Jasmine gold group” Ўзбекистон — Хитой қўшма корхонаси иш юритувчиси Омонйўл Мамбетов.\nБундай нархдан ҳайрон бўлиб, маҳсулот тури билан қизиққанимизда “Оролдан олинади, артемия цистаси”, деган жавобни эшитдик.\nШуни айтиш керакки, Қорақалпоғистон Республикаси ҳақида сўз борганда каттаю кичик — кўпчиликнинг кўз ўнгига Орол денгизи келади. Маҳаллий аҳоли, айниқса, катта авлод вакиллари Орол сир-синоати, ундаги йирик балиқ турлари, ҳатто акулалар ҳақида соатлаб ҳикоя қилиши мумкин. Оролнинг катта қисми қуриган бўлса-да, қолган қисмидаги мўъжизалар мамлакатимиз учун фойда келтиришда давом этмоқда.\nУчта кўзли артемиялар\nСувда яшаётган артемиялар, уларнинг аҳамияти, нима мақсадларда қўлланилиши ва “Туронбанк”нинг бу борадаги лойиҳаси билан яқиндан танишдик. Артемиялар учта кўзли ва 11 жуфт оёқли бўлиб, 15 миллиметргача ўсиши мумкин экан. Уларнинг қонида худди умуртқали ҳайвонлар сингари гемоглобин мавжуд бўларкан. Aртемиялар аслида сайёрамизнинг деярли барча бурчакларидаги шўр кўллар, денгизлар ва дарёларда яшовчи қисқичбақасимонлар оиласига киради.\nAртемия тухумларининг қимматли хусусияти — бу юқори протеин миқдори ва етарли миқдордаги аминокислоталарга бойлигидадир. Шуни ҳам таъкидлаш керакки, тухум бошқа озуқалар билан таққослаганда, кўп миқдордаги витаминларга эга. Қисқичбақасимон Aртемиянинг тухумлари кичик балиқчалар, қисқичбақалар, аквариум балиқлари учун биринчи даражали жуда тўйимли овқатдир.\nAртемия кисталаридан эса паррандаларни боқишда фойдаланиш мумкин ва бройлер товуқ гўштининг биологик қийматини яхшилашга ёрдам беради. Бройлер товуқларининг мушак тўқималарида гликоген ва сут кислотаси индексларининг кўпайиши Aртемия тухумларининг озуқавий қўшимчасининг гўшт пишиши пайтида юз берадиган ферментатив жараёнларга ижобий таъсирини ўтказиши билан янада қимматли экан.\nУч мавсум йиғими\n— 2017 йилдан буён кенг миқёсда фаолият юритаётган хусусий фирмада 20 дан ортиқ иш ўрни яратилган. Уларнинг асосий қисми Орол тўлқинлари қирғоққа чиқариб ташлайдиган артемия цисталарини териб келиш билан шуғулланади. Артемияларнинг ўртача диаметри 235,5 микрометр бўлиб, микроскоп ёрдамида кўриш мумкин. Келтирилган хомашё махсус тайёрланган ҳовузга қуйилиб, белгиланган ҳарортада личинкалар пайдо қилинади. Шундан сўнг экспортга тайёрланади. Артемияни ёз ойларини ҳисобга олмаганда йилнинг бошқа мавсумида бемалол йиғиш мумкин.\nАртемия цисталари асосида олинган маҳсулотлар дунё тажрибасида кенг синалган. Аквамаданият саноатида, агросаноат комплексида, фармацевтика, медицина ва косметологияда ушбу маҳсулот кенг қўлланилади. Артемия цисталаридан тайёрланган маҳсулотларнинг қарийб 90 фоизи аквамаданият соҳасини ривожлантириш мақсадида ишлатилади. Чунки ушбу ноёб маҳсулотнинг таркиби юқори миқдордаги протеин, аминокислота ва витаминларга бой. Шу боис паррандачиликда юқори даражада оқсилга тўйинган қўшимча озуқа сифатида фойдаланилади. Артемия цистасидан озиқланган парранданинг иммунитети мустаҳкамланади, ўсиши тезлашади. Умуман артемия қишлоқ хўжалиги соҳасида ҳайвонларнинг биофаол қўшимча озуқаси, ветеринар дори воситаси сифатида ҳамда ўғитда микробиологик жараёнларни фаоллаштиришда кенг қўлланади, — дейди “Jasmine gold group” Ўзбекистон — Хитой қўшма корхонаси иш юритувчиси Омонйўл Мамбетов.\nТадбиркор — тадбирли, Туронбанк — кўмакчи\nФармацевтика, тиббиёт соҳасида артемия цистаси бойитилган озуқа маҳсулоти сифатида ҳам донг таратган. Уни эндокрин ва қон-томир тизими касалликларининг олдини олишда, ҳатто саратонга қарши дори сифатида қўлланади. Артемия цистаси терининг иммунитетини табиий мустаҳкамлайди, атроф-муҳитдаги агрессив таъсирлардан ҳимоя қилади. Шу боис ушбу маҳсулот дунёда, асосан, ривожланган шарқ давлатларида косметология соҳасида бебаҳо неъмат ҳисобланади. Ушбу ноёб ва қимматбаҳо маҳсулотга бўлган талабнинг ортиши корхона фаолиятининг кенгайишига сабаб бўлмоқда.\nАТБ “Туронбанк” эса тадбиркорнинг бу ташаббусига нисбатан ижобий муносабат билдириб, уни қўллаб-қувватлашга киришди. Банк ажратган 1,3 миллион евро кредит эвазига ишбилармон артемия цистасини овлаш ва қайта ишлаш бўйича янги қувватларни ташкил этишда илғор технологияларни жорий этишга киришган. Ана шунда иш ўринлари сони юздан ошади. Энг муҳими, ҳозирда хомашё сифатида бир килоси 7 долларга баҳоланаётган артемияларни қайта ишлаб 15 долларга сотиш имкони пайдо бўлади. Айни вақтда Туркия ва Вьетнамда белгиланган нархда харид қилишни истаётган харидорлар кам эмас. Уларга тайёр маҳсулотлар “Ўзбекистонда ишлаб чиқарилган” белгиси билан экспорт қилинади.\nОролда артемиялар қачон пайдо бўлган?\nБу ерда ҳаммани ўйлантирадиган бир савол туғилади: хўш, Орол денгизида артемиялар қаердан пайдо бўлган, қачон пайдо бўлган? Улар ҳақидаги илк маълумотлар 1980 йилларнинг охирларида пайдо бўлган эди. 1990 йилларнинг ўрталарида эса артемиялар Орол денгизининг Ўзбекистон ҳудудларини эгаллай бошлаган. Бунга денгизнинг жадал суръатлар билан қуриб, сувда шўрланишнинг ортиб бориши сабаб бўлган. Маълум бўлишича, улар тузлилик миқдори 100 грамм литрдан ошган сувда фаол ривожланади. Табиийки шўрланиш ортган сари денгиздаги бошқа жонзотлар қирилади ва артемияларнинг кўпайишига замин яратади.\nБугунга кунга келиб, артемияларни овлаш учун фаолият юритаётган тадбиркорлик субъектлари кун сайин ортиб бормоқда. 2009 йилда Оролда артемия овлайдиган битта корхона фаолият юритган бўлса, 2018 йилга келиб, уларнинг сони 23 тага етди ва 580 тоннага яқин маҳсулот йиғилди. Айни вақтда Орол денгизидаги артемия цистаси ресурсларидан қонун ҳужжатларида белгиланган тартибда оқилона фойдаланиш чоралари кўрилмоқда. Хусусан, артемия цистасининг табиий ўсиш майдонларидан оқилона фойдаланган ҳолда уларни овлаш ва қайта ишлаш ҳажмлари босқичма-босқич амалга оширилади. Бу эса Мўйноқ туманида артемия цистасини овлаш, қайта ишлаш тармоғини такомиллаштириш ҳамда юқори сифатли артемия цистаси маҳсулотлари экспорти ҳажмини янада оширишда қўл келади.\nМўйноқда бугун чиндан ҳам афсоналар ҳақиқатга айланмоқда. Бутун халқ бир мақсад йўлида жипслашган Оролбўйида амалга оширилаётган кенг кўламли ишлар тарих саҳифаларига олтин ҳарфлар билан ёзиб қолдирилади. Ва бу буюк ишлар, албатта, муҳтарам Президентимиз Шавкат Мирзиёев номи билан боғлиқдир.\nБиз бугун бу соҳада янги куч ва янги умидлар билан фаолият олиб бораётган “Jasmine gold group” Ўзбекистон — Хитой қўшма корхонасини ҳам, унинг изланишларига қанот бўлаётган АТБ “Туронбанк” қўлловларини ҳам астойдил мамнуният билан олқишлаймиз. Чунончи, янгилик қидираётган кўнгилнинг салоҳиятига, таваккалига, умидларига “Ҳа, баракалла” дейиш ҳаммага эмас. Буни “Туронбанк” биринчилардан ва биринчи бўлиб айта олди. Қолганини эса мамлакатни, халқни янгиланишлар сари чорлаётган ва бошлаётган эртанги кун айтади. Биз эса бу ишни холис қўллаб-қувватлаган банкка ва бу иш бошида турганларга Навоий ҳазратларининг “Уммидим шулки, уммидингга етгил!” деган сатрлари билан эзгуликлар истаб қоламиз. Она Оролнинг мўъжизалари эса ўз қатидаги мўъжизалари билан авлодларни лол қолдиришда давом этажак.\nPrevious “Туронбанк” ёшлари: Умид байроғи остида\n6 kun oldin Behzod 256\n6 kun oldin Behzod 235\n6 kun oldin Behzod 230


Бундай воқеа юз бериши мумкинлиги ҳақида икки ойдан бери Туркияда ҳам, Исроилда ҳам гап бор эди. Шунчаки оғзаки гаплар эмас, матбуотда ҳам. Лекин ўша куни Туркия бош вазири ҳам, Исроил Бош вазири ҳам мамлакатларидан жуда ва жуда узоқда – сафарда эдилар. Туркия Бош вазири Чилида, Исроил Бош вазири эса Канадада эди. Бу эса қизиқ?!\nБиз технология асрида яшаяпмиз.\nИнсон ҳамма нарсани ўзгартирмоқда.\nҲатто жоннинг ҳужайрасини сунъий равишда ясашнинг йўли топилди.\nЛекин икки ойдирки, Мексика кўрфазига сизаётган нефтни ҳеч ким тўхтата олмайди.\nЖаҳон бозорида эса, нефтнинг нархи тушиб кетиши тўхтатди, қайта кўтарила бошлади. Қизиқ?!\nҚирғизистонлик ўзбек журналисти Алишер Соипов ўлдирилганда мотам тутганлар, марсия айтганлар, “бу ишни охирига қадар қўймаймиз” деганларнинг ҳаммаси Бишкекда ҳукумат алмашгандан бери негадир нафасини ичига ютган. Бу борада тинмай гапириб келаётган халқаро ташкилотлардан тортиб, маҳаллий журналистларга қадар ҳаммаси жим. Ҳатто уни “укам эди” деганлар ҳам жим. Ваҳоланки бугун Бишкекда ҳокимиятнинг тепасида ўтирганларнинг бири уларга дўст бўлса, иккинчиси опа.\nҲатто Алишер Соиповнинг номини байроқ қилиб АҚШ Конгрессига қадар чиққан ташкилотлару радиолар ҳам жим. Ҳар куни Бишкек тўралари билан суҳбатлар эса авжида. Лекин негадир Алишер Соипов делосини очинглар дейишмайди. Нега олдин айтишарди? Балки олдинги ҳукумат барибир очмаслигини билишармиди?\nҲатто бу ҳақда адиб Ризо Обид ёзгандан кейин ҳам жимлик давом этмоқда. Мен эслатгандан кейин ҳам давом этаверадиганга ўхашаяти. Қизиқ?!\nFiled under: 1.BOSH SAHIFA, Aytilmaydigan gaplar, Uzbek |\n« Юсуф ЖУМА “ШЕР” »\nЖАҲОНГИР МУҲАММАД: АЙТИЛМАЙДИГАН ГАПЛАР… « = Jahonnoma = Жаҳоннома =, on 06/02/2010 at 4:42 pm said:\n[…] Ҳатто бу ҳақда адиб Ризо Обид ёзгандан кейин ҳам жимлик давом этмоқда. Мен эслатгандан кейин ҳам давом этаверадиганга ўхашаяти. Қизиқ?! […]


PressReader - ICTNEWS: 2017-12-18 - «ХАВФСИЗ ШАҲАР» АХБОРОТ ХАВФСИЗЛИГИ.\n«ХАВФСИЗ ШАҲАР» АХБОРОТ ХАВФСИЗЛИГИ.\nХориждаги салбий тажриба\nICTNEWS - 2017-12-18 - Хавфсизлик Таҳлил - ШОХРУХ РАХМАТ, Ахборот ва жамоат хавфсизлиги маркази Норматив-хукукий базани ривожлантириш департаменти бошлиги\nЗамонавий шаҳар мураккаб кўп босқичли тузилмани акс этади. У транспорт, телекоммуникация, электр ва сув таъминоти тизимлари ҳамда бошқа ўзаро боғлиқ ҳолда фаолият юритаётган кўп сонли таркибий қисмлардан иборат. Шаҳардаги барча тизимларни назорат қилиш, ҳар бир фуқаронинг ва шаҳар инфратузилмасининг барча заиф нуқталарини хавфсизлигини таъминлаш, барча муҳим ҳодисалар тўғрисидаги ахборотларни олиш ва архивлаш ҳамда ушбу ахборотларни барча манфаатдор хизматларга тақдим қилиш учун кўп сонли манбалардан келиб тушадиган турли маълумотларни тўплаш, бирлаштириш, таҳлил қилиш ва гуруҳлашга қодир бўлган комплекс ахборот тизими зарур. Айнан шундай тизим бўлиб республикамизда, Россиянинг кўп шаҳарларида ва қўшни давлатларда муваффақиятли тарзда жорий қилинаётган «Хавфсиз шаҳар» ҳисобланади.\nАммо ушбу лойиҳанинг жорий қилиниши билан бир пайтда тизим маълумотлар базаларида сақланаётган маълумотларнинг ахборот хавфсизлигини таъминлаш муаммоси пайдо бўлади. Биз ушбу мақоламизда бир нечта хорижий давлатлар мисолида видеокузатув камераларига уюштирилган киберҳужумлар ҳолатларини кўриб чиқамиз ва уларни олдини олиш учун тавсиялар келтириб ўтамиз.\nАМЕРИКА ҚЎШМА ШТАТЛАРИ\n2017 йилнинг 12-15 январь кунлари Вашингтон шаҳрининг видеокузатув тизими хакерлар ҳужумига учради ва камералардаги тасвирларни ёзиш имконияти йўқолди. Ушбу хавфли ҳужум Дональд Трампнинг қасамёдидан саккиз кун олдин амалга оширилди ва унинг оқибатларини бартараф қилиш учун шаҳар раҳбарияти анчагина куч сарф этди.\nРасмий шахсларнинг маълумот беришича Америка пойтахтининг шаҳар тизимидаги тасвирларни ёзиб олинишини таъминловчи 187 та видеорегистраторлардан 123 таси ишдан чиқарилган. Уларга пул таъма қилувчи зарарли дастурий таъминот (ransomware) киритилган. Бундай дастурий таъминотнинг қурбонига, унинг ҳужум остида қолган ресурси устидан назоратни қайтариш учун муайян миқдордаги тўловни амалга ошириш таклиф қилинади, жиноятчиларнинг ишонтиришича, бу ўз кучи билан тозалаш ва тиклашга уринишларига нисбатан қулайроқ ва арзонроққа тушади.\nБуларнинг ҳаммаси шу йилнинг 12 январь куни Колумбия округининг полиция ходимлари 4 та ишламаётган камераларни аниқлаганларидан сўнг бошланди. Улар бу ҳолат тўғрисида техник хизматни хабардор қилдилар, ушбу хизмат ўз ўрнида тўртта Ip-видеорегистраторларда икки турдаги вирусларни аниқлади. Шундан сўнг умушаҳар текширув бошланди ва унинг натижасида барча зарар кўрган ускуналар аниқланди.\nМуаммони ҳал қилиш учун шаҳар тизимининг ишлашига масъул мутахассислар ускуналарни тармоқдан узишга, улардаги дастурий таъминотларни ўчиришга ва барча мосламаларни қайтадан ишга туширишга мажбур бўлганлар. Шаҳарнинг техник хизмати раҳбарининг таъкидлашича шаҳар жиноятчиларга талаб қилинган маблағни тўлаб бермади ва ҳужум манбасини аниқлаш мақсадида тергов ишлари олиб борилаётганини маълум қилди.\nHabrahabr блогининг фойдаланувчиси ipetrov2064 ники остида Россиянинг бутун пойтахти бўйича жойлаштирилган видеокузатув камераларидан 20 мингтасига ноқонуний равишда кира олишни ва уларни бошқариш устидан назорат ўрнатишни уддалади. Бузғунчининг ўзи блогда эълон қилганидек, дастлаб у фақат битта кузатув камерасига кириш учун ҳавола топган ва бу ҳавола бир ҳафта давомида ишлаган. Бироздан сўнг у маълумотларни сақлаш ягона марка-\nзининг барча камераларига ва уларнинг архивига йўл топишга эришган.\nipetrov2064 блогда видеокузатув камераларга кириб, улар орқали кузатув олиб бориш ҳақида батафсил йўриқнома қолдирган. У ёки бу видеокамерадан тасвирга медиаплеерга кўчириб олинган ҳавола ёрдамида уланиш мумкин эди.\n2016 йилнинг сентябрида хакерлар хитойлик етказувчилардан бирининг видеокамера ва видеорегистраторларидан фойдаланган ҳолда кучли Ddos-ҳужумини уюштирдилар. Таҳминан бир миллион мосламаларга киришга эришганларидан сўнг, улар орқали нишон қилиб олган Интернетдаги ресурсларга мурожаат қилишга ва ортиқча трафик билан электр тармоққа қайта уланишга мажбур қилганлар.\nБу классик Ddos-ҳужум бўлиб, фақат зарарланган компьютерлар орқали эмас, зарарланган видеокамералар орқали амалга оширилган. Бунда камералар трафикнинг яхшигина манбаси ҳисобланиб, барқарор ўтказиш каналига эга бўлган ҳолда, керакли бир манзилга бир вақт ўлчамида, кўп сонли сўровлар юбориш қобилиятига эга.\nИшлаб чиқарувчи компаниянинг вакиллари маълум қилишларича, хакерлар “прошивка”ларининг версияси эски бўлган ускуналардан фойдаланган эканлар. Шубҳасиз, прошивкаларнинг талқини устидан назорат олиб бориш зарур, бироқ одатда, дастурий таъминоти янгиланган барча Ip-видеокамералар ҳам 100% га ҳимояланган ҳисобланмайди.\nВИДЕОКАМЕРАЛАРНИ БУЗИШДАН ҲИМОЯЛАШ БЎЙИЧА ТАВСИЯЛАР\nЮқорида келтириб ўтилган ҳолатлардан ҳимояланиш учун бир неча усул мавжуд, қуйида уларни батафсил кўриб чиқамиз:\n1. Камераларни интеграциялаш\nЭнг катта ҳимояни камеранинг дастурий таъминотга интеграция қилинганлиги таъминлайди. Агар сизнинг камерангиз интеграция қилинмаган бўлса техник хизматга мурожаат қилиб сиз томондан фойдаланилаётган Ip-камеранинг моделини интеграция қилиниши сўраш лозим.\n2. “Прошивка”ни янгилаш\nКамераларнинг “прошивка”сини доимий равишда актуал ҳолатда бўлишини таъминлаб туриш зарур, чунки ишлаб чиқарувчилар “прошивка”ларни янгилаш йўли билан турли заифликларни бартараф этадилар ва шу орқали камералар ишлашининг барқарорлигини таъминлайдилар.\n3. Мунтазам равишда одатий логинлар ва паролларни ўзгартириб туриш\nҚонунбузарнинг биринчи бўлиб қиладиган иши – камеранинг одатий логини ва паролидан фойдаланишга ҳаракат қилишидир. Улар фойдаланиш бўйича йўриқномаларда кўрсатилганлиги боис уларни топиш қийин бўлмайди. Шунинг учун ҳар доим такрорланмас ва мураккаб логин ва пароллардан фойдаланинг.\n4. Мажбурий авторизациялашни ёқиб қўйиш\nУшбу функция замонавий камераларнинг кўпчилигида мавжуд бўлиб, бироқ, афсуски у ҳақида фойдаланувчиларнинг\nҳаммаси ҳам хабардор эмас. Ушбу опция ўчириладиган бўлса, камера унга уланиш вақтида авторизацияни талаб қилмайди, бу эса бузуш учун уни заиф қилиб қўяди. Таъкидлаш жоизки, http бўйича кириш учун ва ONVIF протоколи бўйича кириш учун икки марталик авторизация талаб қилувчи камералар ҳам учрайди. Шунингдек, баъзи камераларда тўғридан-тўғри Rtsp-ҳаволаси бўйича уланиш пайтида авторизацияни сўраш учун алоҳида тузатма мавжуд бўлади.\n5. Ip-манзилни фильтрлаш\nАгар камера оқ рўйхат функциясига эга бўлса, ушбу функцияни беэътибор қолдирмаслик лозим. Унинг ёрдамида камерага уланиш мумкин бўлган Ip-манзил аниқланади. Бунда камера уланадиган сервер манзили ва, агар зарурат бўлса, тузатма амалга ошириладиган иш жойининг иккинчи Ip-манзили бўлиши керак. Бироқ бу энг яхши усул ҳисобланмайди, чунки бузғунчи мосламани алмаштиришда ҳудди шу Ip-манзилдан фойдаланиши мумкин. Шунинг учун ушбу опциядан бошқа тавсиялар билан биргаликда фойдаланиш лозим.\n6. Тармоқни ҳимоялаш\nКоммутацияловчи ускуналарни тўғри мослаш зарур. Ҳозирда коммутаторлар- нинг кўпчилиги arp spoofing ҳимоясидан фойдаланмоқда. Шу ва шунга ўхшашлардан фойдаланса мақсадга мувофиқ ҳисобланади.\n7. Тармоқни ажратиш\nУшбу бандга алоҳида эътибор қаратиш лозим бўлади, чунки сизнинг тизимингизни хавфсизлигини таъминлашда бу жуда муҳим ўрин тутади. Корхонангизнинг тармоғини видеокузатув тармоғидан ажратилиши сизни ҳам бузғунчилардан ва ҳатто умумий тармоққа кириш ҳуқуқи бўлган ҳамда уни бузиш нияти бўлган ўз ходимларингиздан ҳам ҳимоялайди.\n8. Osd-менюни ёқиб қўйиш\nТасвирнинг актуаллигини ҳар доим текшириш имконини таъминлаш учун камерадаги жорий вақт ва санани кўрсатиб турувчи Osd-менюни ёқиб қўйиш зарур. Бу айнан видеоқаторни алмаштириб қўйишдан ҳимоялашнинг энг яхши усули ҳисобланади, чунки\nOSD муайян камерадан келаётган бутун видеога қўйилади. Бузғунчи ҳатто Rtsp-оқимини ёзиб олса ҳам алмаштирилганлик ҳолати видеокадрларда қолган маълумотлар орқали сезилиб туради.


Qalampir.uz | Францияда “сариқ нимчалилар” ва полиция ўртасида тўқнашувлар бошланди\nФранцияда “сариқ нимчалилар” ва полиция ўртасида тўқнашувлар бошланди\nОлам\t09 Февраль 19:05 3029\nБугун, 9 январь куни Франция пойтахти Париж шаҳрида "сариқ нимчалилар" норозилик ҳаракати қатнашчилари ва ҳуқуқни муҳофаза қилувчи орган ходимлари ўртасида бир нечата тўқнашувлар юз берди. Бу ҳақда "France Info" хабар берди.\nПариж ва бошқа француз шаҳарларида 13 ҳафтадирки шанба куни норозилик намойишлари ўтказиляпти. Бу сафар намойиш Шарль де Голл майдонидан бошланган. Биринчи тўқнашувлар Миллий ассамблея биноси яқинида юз берган. Таъкидланишича, полиция намойишчилар "снаряд"ларига қарши кўзни ёшлантирувчи газдан фойдаланган. Кейинроқ, намойишчилар Сенат биноси томонга йўл олган.\nҚайд этилишича, намойиш ўтган ҳафтадагига нисбатан пассивроқ ўтяпти. Ўтган ҳафтада бутун Франция бўйлаб 58 минг киши норозилик ҳаракатида иштирок этганди.\nЭслатиб ўтамиз, Францияда оммавий намойишлар ўтган йилнинг 17 ноябрь куни ёнилғи нархини оширмаслик талаби билан бошланганди. Ҳукуматнинг ижтимоий сиёсатидан норози аҳоли қатлами ёнилғи нархининг ошиши кечиктирилганига қарамай кўчаларда норозилик намойишларини давом эттиряпти. Намойишлар қисман тартибсизлик ва тўқнашувлар билан биргаликда бўляпти. ОАВ маълумотига кўра, икки ой ичида акциялар вақтида 1,9 минг намойишчи ва 1,2 минг ҳуқуқни муҳофаза қилувчи орган ходимлари жабрланган.\nПарижда даҳшатли ёнғин! “Сариқ нимчалилар” Эйфелга олиб борувчи кўприкни тўсиб қўйди Франция ТИВ ҳузуридаги Давлат котиби Ўзбекистонга келяпти Меъморлар Нотр-Дам де Пари томида мева ва сабзавот етиштирмоқчи Каннда Ўзбекистон миллий павильони очилди “Бузғунчи турклар” уйғонмоқда\n24 Август 19:57 18323\n25 Август 13:11 9597\n25 Август 09:40 7649\n23 Август 18:19 6995\n23 Август 14:31 6790


11:15 / 25.02.2019 5739 pdf Ўқиш режими + -\nИмом Молик жоме масжидларда азон айтиш вожиб деган.\nАто ибн Абу Рабоҳ ва Мужоҳид ибн Жабр: “Азон айтилмасдан ўқилган намоз саҳиҳ эмас”, деган. Имом Авзаий ҳам шу фикрда бўлган.\nАл-адавий эса: “Имом Аҳмад ибн Ҳанбалнинг наздида азон айтиш фарзи кифоя дейилган” – деб айтган.\nМашойихларимиз орасида азон вожиб деганлари ҳам бўлган. Улар имом Муҳаммад раҳимаҳуллоҳдан ривоят қилинган: “Агар шаҳар аҳолиси азондан воз кечишса, уларга уруш эълон қиламиз” – деган фатвога таянишган. Уларга: “Уруш эълон қилинишининг сабаби маъруф амални ёппасига тарк қилишгани учундир. Бундан азоннинг вожиблиги келиб чиқмайди” – деб жавоб берилган.\nМуаззинлик ва имомликдан қай бири афзаллигида уламоларнинг ихтилофи бор. Бир гуруҳ олимлар муаззинлик афзал дейишган. Улар бу сўзга Аллоҳ таолонинг ушбу оятини далил қиладилар:\n“Аллоҳга даъват қилган, солиҳ амалларни қилган ва «Албатта, мен мусулмонларданман!» деган, кишидан ҳам гўзал сўзли ким бор?! (Фуссилат сураси, 33-оят).\n“Қиёмат куни муаззинларнинг бўйлари (бошқалардан) узунроқ бўлади!” (Имом Муслим ва Ибн Ҳиббон)\nБир гуруҳ фуқаҳолар эса имомлик яхши, чунки тўрт рошид халифалар имомликни танлашган, деганлар.\nҲозирги замонимизда муаззинларнинг ҳақ олиши макруҳ бўлмайди. “Мухтор ал-фатава” дан нақл қилиб “Сирож ал-мунир”да шундай келтирилган.\nТаҳорати йўқ одамнинг азон айтиши макруҳмас. Асаҳҳ қавл шу. Иқома айтиши эса макруҳ.\nЖунуб одам айтган азон қайтариб айтилади. Иқомаси эса қайтарилмайди. Чунки шариатда азонни қайтариб айтиш бор. Масалан жуманинг азони. Иқоманики эса йўқ.\nЎтириб азон айтиш макруҳ бўлади. Лекин ўзи учун азон айтганда ўтириб айтиш макруҳмас.\nАзонни бир жойда тик туриб айтилади. Икки жойда бир азон айтиш макруҳ. “Дуррул-мухтор”да шундай деган.\nКўзи ожиз одамнинг азон айтиши Ҳанафий ва Шофеъий мазҳабларига кўра макруҳдир. “Муҳит”да шундай дейилган. Аммо, “Канзуд-дақоиқ”да худди қулнинг, валади зинонинг ва аъробийнинг азони макруҳ бўлмагани каби, кўзи ожизнинг азон айтиши ҳам макруҳ бўлмайди, дейилган.\nАзон ва иқома айтиш жараёнида томоғини қириб танаҳнуҳ қилмайди. Чунки бу бидъат. Шунингдек, шу икки жаарёнда гапириш ҳам мумкинмас. Салом берганга алик олиб ҳам бўлмайди. Агар гапириб юборса бошидан қайта айтиш керак. "Фатҳ ул-қадир"да шундай дейилган.\nМасжиднинг ичида азон айтилмайди. “Фатавои Қозихон”да шундай дейилган. Азонни масжид ҳовлисида, баланд жойда, иқомани эса ерда айтиш суннат. “Шарҳ ул-иршодда” шундай. Лекин шом намозининг азонида машойихларнинг ихтилофи бор.\nНамоз вақтларини билмайдиган муаззин муаззинлик савобини олмайди. “Фатавои Қозихон”да шундай дейилган. Бу гап “Фатавои Хония”да ҳам бор.\nМуаззин тоқатидан ортиқ даражада овозини баланд кўтариб ўзини қийнаши макруҳ бўлади. “Жомеъул музмарот”да шунадай келган.\nФорс тилида айтилган азон – азон эмас! Асаҳ қавл шу. “Мавоҳибур-роҳман”да шундай дейилган.\nМасжидда азон ва иқомани айтган одам ўша жамоат билан намоз ўқимаслиги макруҳ бўлади. Чунки у одамларни яхши ишга жамлаб қўйиб ўзи ташлаб кетяпти. “Матолиб ул-мўминин”да шундай дейилган.\nАндижон шаҳар Чинор жоме масжид имом хатиби\nXoshimxon 18:08 / 25.02.2019\nАссаламу алайкум. Авваламбор раҳмат мана шундай мақолаларни тез тез юбориб турганларингиз учун. Азон ва иқома ҳақида анча билиб олдим. Иншааллоҳ ҳаммаси манфаатли бўлди. Аллоҳ рози бўлсин.\n15:10 / 25.02.2019 2550\n21:00 / 25.02.2019 3225\n1785 12:50 / 07.03.2019\n1429 08:05 / 22.01.2020\n1579 07:30 / 04.03.2019\n487 17:20 / 30.07.2020


Ғози Раҳмон. Гулгуна (ҳикоя) | www.ziyouz.uz\nБош саҳифа Ўзбек насри онлайн антологиясиҒози Раҳмон (1947-2020)Ғози Раҳмон. Гулгуна (ҳикоя)\nҒози Раҳмон. Гулгуна (ҳикоя)\nТўй қилайлик, ҳар кечга…\nОйша ўн тўртга кирганида чинни райҳон каби бўй кўрсатиб, қорақош какликдай хиромон юриш қилиб, янги туққан қўйнинг оғиз сутидан, қақаноқ кўп ялагани учун танаси қаймоққа ботириб олинган каби сутранг, узун киприклари, қош-кўзлари ҳуркак оҳуникидай, идиш-товоқ кўтариб сувга энаётганда тошдан-тошга сакраб тушаётганини кўрган кўз, агар йигитники бўлса, интилиб косасидан чиқиб кетиши ҳеч гап эмасди. Ойша қўшни овулдан Сафарқул сурнайга (узун, ориқ бўлгани учун) узатилганда «Ҳафтияк»дан чиққан, беш вақт намозини канда қилмайдиган мўмина келинчак бўлди. Тўғри, онда-сонда эчки қувиб юрганида аммасининг ўзидан икки ёш катта Эшмирза деган сурмакўз ўғли тоғ чўққисида ўсадиган тўғноғичдай икки дона умрзоқгул совға қилиб, эвазига муччилаб ўпиб олгани бор. Нима қипти? Ўпган-қучган, ҳавога учган. Тавба дегулик. Сафарқул барлоснинг калтатойи уруғидан бўлса ҳам, уп-узун, бунинг устига ўрис ёки татар каби сап-сариқ кўзлари ҳам кўкиш, бироқ жуссасига яра\nша баджаҳл эмас, мулойим табиатли йигит эди.\nИлик узилди пайтига келиб, қон туфлай, туфлай, жони узилди. Бу айни барлослар катта колхозга бирлашиб, Ёна юртдан Катта қишлоққа кўчирилган пайтда рўй берди. Ойша бошқа турмуш қилмади. Унинг ўғли бўйи етган, тўрттагина қизалоғи ҳам изма-из каттараяпти. Иброҳим ўн тўққиз ёшида колхозга чўпон бўлиб кирди. Бир марта қўйлардан тўл олиб, уйланди. Ойша терма гиламнинг «қиличи»дай ўткир хотин, келиннинг сарасини танлаб олди. Саврда тош устидан тикрайиб каттарган сумбулгиёҳдай бирин-кетин каттарган қизларининг бозори бир паслик Қалқама бозоридай гавжум бўлди. Фақат кенжатойи Гулгуна онасининг бўй қизлигидаги каби хушрўй бўлса ҳам, туғма оқсоқ бўлганидан балоғат ёшидан кейин ҳам туриб қолди. Аммо Гулгуна ҳамма опаларидан ўзиб кетиб, тиббиёт билим юртида ўқиб келган. Шу ҳолида ҳам уйма-уй юриб, касал беморни эплаб эмлашдан чарчамайди…\nҚачондир уруғ-аймоғида бирорта машҳур полвон ўтган бўлса, унинг етти пушти ғурур туйгани каби, юз марта каттартирадиган лупа орқали қараганда айнан йўлбарс боласига ўхшайдиган мушуклар авлоди ўзларининг катта боболарини пеш қилиб, бирор марта мақтанганини ҳеч ким эшитмаган бўлса ҳам, сичқонлар билан муносабатда ҳам, одамлар билан муносабатда ҳам чеки чегарани биладиган одобли мушукларни эъзозлангани бор гап. Ойша кампир ҳозир уйида яшаётган олғир-талғир пишакнинг катта момосини ҳам яхши билади. Мушук зоти нари борса 15-16 йилдан зиёд умр кечирмайди. Айниқса, қариб, тишлари тушиб қолганидан кейин тез касалланади. Тишсиз пишак на сичқон-каламуш тута олади, на ёлчитиб ўлжасига ташланади. Ёшлигида чангакдай чайир тирноғи, ўткир тишлари билан пишаклар бундайроқ илонга ташланса ҳам бўйнини ғарчча узмасдан қўймасди. Кампирнинг пишаги қарилик остонасига келиб қолган бўлса ҳам, ҳали тишлари бутун. Ҳомиладор бўлганда нафси ўпқон бўлиб кетишини ҳисобга ол\nмаганда бошқаси жойида. Буни ғийбатга ҳам, сифатга ҳам йўйиш мумкин. Уй эгаларидан бирорта эркак ҳовлида айланиб юрса, сариқ-талғир унинг оёқлари орасидан суйкалиб, у ёқдан бу ёққа ўтгани ўтган. Чордона қуриб ўтирган аёлни эмас, нақ эркак кишининг бутлари орасига кириб, индамай бош қўйиб ётишини ҳар ким ҳар хил тушунади. Энг ёмони Талғир қорнида боласи бор пайти (бу йил учинчи бор болалаши), айниқса, суққи, баднафс бўлиб қолади. Шундай пайтда Ойша кампир пишагига меҳмондан олдин овқат бериб, қорнини тўқлаб қўяди. Раҳматли отаси Мулла Бекназар қари пишакка нон чайнаб берганини кўргани бор. Пишакларнинг елкасини пайғамбарлар силаган, дерди ул зот. Уларни тўрт қаватли том устидан ташлаб юборсанг ҳам оёғи билан ўнгланиб тушади.\nБир ривоятда Пайғамбаримиз Расулуллоҳ чопони ўнгирида ухлаб қолган пишакни уйғотиб юбормаслик учун ўнгирларини шартта кесиб, ўрнидан туриб кетгани айтилади. Ўша ривоятни Ойша кампир отасидан эшитиб қолган. Ойша кампир уйида асраган пишакларининг ҳаммаси кексарганда ёки касаллик, оғир жароҳат туфайли жон таслим қилаётганда, албатта, бир амаллаб кампирнинг эшигига етиб келган. Кўзларида ёш жимиллаб турганида кампир уни дарров тушуниб, рози-ризолик берганидан сўнггина осонгина жон берган. Кампир бу пишакларнинг ўлигини сира кўчага улоқтирмаган. Қилган хизматингга рози бўл! Тонгда қиёматда юз кўришайлик, деб пичирлаб аста кўтариб, ҳовли четидаги ҳандаққа олиб бориб, кўмиб келган. Айтишларича, Мулла Бекназар ҳам ўлар вақтини олдиндан сезиб, ёшлик чоғларида ўйнаб-ўсган жойларидан, тош супалардан, мевасини еган тут ва ёнғоқ дарахтларидан, зилол сувини тўйиб ичган чашмалардан, олдига дастурхон ёзган қўни-қўшнилардан, яқинлару бегоналардан рози-ризолик сў\nраб чиқишга улгурган экан…\nБугунги воқеа эса ҳаммасидан бир бошқача фожеа билан якун топди. Гулгуна қиз худди раҳматли отасига ўхшаб, аввалдан пишак зотини ёмон кўради. Онаси ҳам доим пишакни силаб-сийпаб юрганини кўриб, ғижиниб юради. Бахтга қарши бугун тушлик қилгани уйга келса, Талғир айнан Гулгунанинг ётоғига кириб, қамалиб қолган, дастурхонга ўралган ноннинг биттасини роса тўзитиб еган, ташқарига чиқолмай, гиламнинг четига бўшаниб қўйганди. Бу ҳолни кўрган Гулгун қизнинг фиғони фалакка ўрлади. Қон босими кўтарилди шекилли, кўзига ҳеч нарса кўринмай қолди. Индамай оғилхона тарафга ўтди-ю, қозиққа илинган ичак ипни олиб орқасига яшириб туриб Талғирни ялингандай алдаб чақириб олиб, бўйнига сиртмоқ солди-да, боғ тўридаги олма шохига осиб ташлади. Очиғи, Гулгуна ғазабнинг зўридан Талғирнинг бўғозлигини ҳам унутиб қўйганди. Пишак миёвлашга нафаси етмай жон талвасасида шундай тўлғондики, беихтиёр туғиб юборди. Битта, иккита, учта. Учдан нари пуч-да. Сичқондан сал катт\nароқ жиш болалар уясидан улоқтирилган темирқанот полапонлари каби ерга тушиб, оғзини очгунча сулайиб қоларди. Бундай ҳолни сира кўрмаган духтир қиз қичқирмоқчи бўлди, овози чиқмади. Кейин ўзига келди-да, тезгина Талғир осилган ипни узиб юборди. Хайрият, Талғирнинг жони узилмаган экан. Ер билан битта чилпарчин бўлиб ётган болаларига ҳам қарамай ихраб-ихраб, ўксиб-ўксиб, адоқдаги чашма бўйига югурди. Кўзи ёриган қизиникига кетган Ойша кампир неварасининг чилласини чиқариб қайтди. Талғирни сўраб-суриштирди. У еру осмонда йўқ эди. Нима бўлсаям Талғир бу хонадонга қайтиб қорасини кўрсатмади. Пишаксиз туролмайдиган кампир катта қизининг зотдор пишаги наслидан пишаквачча асради.\nТешик мунчоқ ерда қолмагани каби Гулгунанинг ҳам бахти очилиб, тенгги топилиб, қўшни қишлоқлик чўлоққина, аммо бўйдоқ муаллимга тегиб кетди. Икки ёрти бир бутун бўлгани рост. Гулгуна келин бўлгач роса очилиб, тўлишиб кетди. Қошига ўсма қўйганида энди Қимматга эмас, Зумрадга ўхшаб кетарди. Орадан йил ўтмай бўйида бўлди. Духтир эмасми, ою куни яқинлашганини аниқ билиб, ҳафта бурун онасига одам жўнатди. Ойша кампирнинг ҳамма қизлари дўхтирга бормай, доя кампирсиз осонгина туғиб оларди. Худойим осонидан берса, ҳеч гапмас. Бироқ Гулгунага осон бўлмади. Тўлғоқ дарди шундай қаттиқ ва аччиқ бўлдики, бунақаси камдан-кам бўлади. Тоғ орасидаги қишлоқдан туман марказидаги туғруқхонага етиб боргунча Гулгуна минг бор ўлиб-тирилди. Ёнида бораётган онажони ҳам, бечора куёв ҳам жонини жабборга бермоққа тайёр бўлди. Туғруқхона эшигига етар-этмас Гулгуна яна ўзидан кетди. Уни махсус замбилда олиб киришди. Зўр-базўр ўзига келтиришиб, боласини қорнидан ёриб олишди.\nЯшасин тиббиёт аҳли, она ҳам, бола ҳам омон қолди. Гулгуна қайта фарзанд кўролмайди. Шуниям берганига минг бор шукур. Ўғилчасининг чилласи чиқмагунча ёнидан жилмаган онажонига бир сирни, тавба-тазарруни айтмасликнинг иложи йўқ.\n– Онажон, ўшанда мен Талғирни ўғрилик қилгани учун бўғозлигини билмасдан осиб қўйган эдим. Уни зўриқиб туғиб юборганини ўз кўзим билан кўрганман. Ўшанда Талғир мени қаттиқ қарғаган экан. Туғиш азоби қандай бўлишини кўзимга кўрсатиб қўйди. Хайриятки, сизга билдирмаган эдим. Агар сиз ҳам қўшилиб қарғаганингизда эди, ўша куни ўзимдан кетиб, қайта дунёни кўрмаган бўлар эдим. Онажон, мени кечиринг-да, дуо қилинг…\n← Аввалги Аввалги Ғози Раҳмон. Оқибат сўқмоғида (ҳикоя)\nКейинги → Кейинги: Ғози Раҳмон. Дунё асбоби (ҳикоя)


Ўзбекистон Республикаси Вазирлар Маҳкамасининг 19.05.2020 й. 253-Ф-сон "Ғалаба боғи" мажмуасига бадиий мажмуалар яратилиши муносабати билан муаллифлик гонорарларини тўлаш тўғрисида"ги Фармойиши | Меҳнат қонунчилиги асослари | Май, 2020 й. | Базада янги | ЎзР КонунчилигиМаълумотлар тизими «Ўзбекистон Республикаси Вазирлар Маҳкамасининг 19.05.2020 й. 253-Ф-сон "Ғалаба боғи" мажмуасига бадиий мажмуалар яратилиши муносабати билан муаллифлик гонорарларини тўлаш тўғрисида"ги Фармойиши» | NRM.uz\nЎзР Конунчилиги/ Базада янги/ Май, 2020 й./ Меҳнат қонунчилиги асослари/ Ўзбекистон Республикаси Вазирлар Маҳкамасининг 19.05.2020 й. 253-Ф-сон "Ғалаба боғи" мажмуасига бадиий мажмуалар яратилиши муносабати билан муаллифлик гонорарларини тўлаш тўғрисида"ги Фармойиши\nЎзбекистон Республикаси Президентининг "Иккинчи жаҳон урушида қозонилган ғалабанинг 75 йиллигини муносиб нишонлаш тўғрисида" 2019 йил 23 октябрдаги ПҚ-4495-сон қарори ижросини таъминлаш, шунингдек, "Ғалаба боғи" мажмуасига бадиий мажмуалар яратилиши муносабати билан муаллифлик гонорарларини тўлаш мақсадида:\n1. Ўзбекистон Бадиий академияси ва Ўзбекистон Республикаси Маданият вазирлигининг "Ғалаба боғи" мажмуасидаги бадиий мажмуалар бўйича Ўзбекистон Бадиий академияси томонидан ўтказилган танловлар натижасига кўра аниқланган ташкилотлар (муаллиф ва ижодкорлар)га муаллифлик ҳақи (ижодий ишлар бўйича гонорарлар)ни тўлаш тўғрисидаги таклифи маъқуллансин.\n2. "Ғалаба боғи" мажмуасида бадиий ёдгорликлар яратишда муаллифлик ҳақи ставкалари (ижодий ишлар бўйича гонорарлар) миқдорини аниқлаш ва тасдиқлаш бўйича баҳоловчи гуруҳ (кейинги ўринларда - Баҳоловчи гуруҳ) таркиби иловага мувофиқ тасдиқлансин.\nБаҳоловчи гуруҳ аъзоларига муаллифлик ҳақи ставкалари (ижодий ишлар бўйича гонорарлар)ни ҳар томонлама таҳлил қилган ҳолда, уларнинг ҳақиқий қийматини аниқлаш юзасидан шахсий масъулият юклансин.\n3. Ўзбекистон Республикаси Қурилиш вазирлиги ва Тошкент шаҳар ҳокимлиги Баҳоловчи гуруҳ аниқлаган муаллифлик ҳақи ставкалари (ижодий ишлар бўйича гонорарлар) бўйича ҳайкалтарошларга лойиҳа доирасида зарур маблағларни бош пудрат ташкилоти - "Трест 12" АЖ томонидан қоплаб берилишини таъминласин.\n4. Мазкур фармойишнинг бажарилишини назорат қилиш Ўзбекистон Республикаси Бош вазирининг биринчи ўринбосари А.Ж. Раматов ва Ўзбекистон Республикаси қурилиш вазири Б.И. Закиров зиммасига юклансин.\n"Ғалаба боғи" мажмуасида бадиий ёдгорликлар яратишда\nмуаллифлик ҳақи ставкалари (ижодий ишлар бўйича\nгонорарлар) миқдорини аниқлаш ва тасдиқлаш бўйича\nБАҲОЛОВЧИ ГУРУҲ ТАРКИБИ\n1. А. Нуриддинов\nЎзбекистон Бадиий академияси раиси, баҳоловчи гуруҳи раҳбари\n2. Э. Искандаров\n3. К. Акилова\nЎзбекистон - Республикаси маданият вазири ўринбосари, Бадиий экспертлар кенгаши раиси\n4. Т. Абдусаттаров\nЎзбекистон Республикаси адлия вазири ўринбосари - Ўзбекистон Республикаси Адлия вазирлиги ҳузуридаги Интеллектуал мулк агентлиги директори\n5. Н. Сабиров\nЎзбекистон Республикаси Молия вазирлиги Давлат молиявий назорати департаменти директори\n6. У. Ибрахимов\nЎзбекистон Республикаси Бош прокуратураси ҳузуридаги Иқтисодий жиноятларга қарши курашиш департаменти Ҳужжатли текширишлар бўлими бошлиғи\n7. С. Орипов\nТошкент шаҳар ҳокимлиги "Ягона буюртмачи хизмати" инжиниринг компанияси директори\n8. М. Аллабергенов\nЎзбекистон Республикаси Иқтисодий тараққиёт ва камбағалликни қисқартириш вазирлиги ҳузуридаги "Лойиҳалар ва импорт контрактларпи комплекс экспертиза қилиш маркази" ДУК директори\n9. Ф. Ташмухаммедов\nЎзбекистон Бадиий академияси раиси ўринбосари, Бадиий экспертлар кенгаши раиси ўринбосари\n10. Ф. Рузикулов\nЎзбекистон Республикаси Маданият вазирлигининг Бадиий экспертиза бошқармаси бошлиғи\n11. Т. Тожиходжаев\nЎзбекистон Бадиий Академияси ҳузуридаги Бадиий экспертиза кенгаши раиси\nИзоҳ. Баҳоловчи гуруҳ ишида иштирок этиш учун соҳа йўналишидаги бошқа мутахассислар ҳом жалб этилиши мумкин.


Тарихда бугун: Умар Мухтор қатл этилди | Azon.uz - Ахборот-таҳлилий портал\n2197 15:40 16.09.2021\nЛивия халқининг қаҳрамони, озодлик курашчиси, «саҳро арслони» номини олган Умар Мухтор 1931 йилнинг 16 сентябрида осиб ўлдирилган эди.\nУмар Мухтор Ливиянинг Тобрук шаҳри яқинидаги Жазнур қишлоғида, 1858 йилнинг 20 августида туғилган эди. У аввалига Чадда француз босқинчиларига қарши, кейин эса ўз юртида италиялик босқинчиларга қарши кураш олиб борди. Маълумотларга қараганда, Умар Мухтор 1928 йилда санисийлар тариқатининг етакчисига айланган.\nБосқинчиларга қарши шиддатли кураш олиб борган Умар Мухтор 1931 йилнинг 11 сентябрида яраланди ва асир тушди. Уни суд қилишади. Судя ва Умар Мухтор ўртасида қуйидаги суҳбат кечади:\n– Италия давлатига қарши жанг қилдингизми?\n– Одамларни Италияга қарши жанг қилишга ундадингизми?\n– Қилган ишингизнинг жазоси нималигини биласизми?\n– Айтаётган гапларингизга иқрормисиз?\n– Италияга қарши неча йилдан бери жанг қиласиз?\n– 20 йилдан бери.\n– Қилган ишингизга афсусдамисиз?\n– Қатл этилишингизни биласизми?\n– Ҳаётингиз шундай якун топаётганидан афсусдаман.\n– Аксинча, бу ҳаётимни якунлашимнинг энг афзал йўлидир.\nУмар Мухтор 16 сентябрь куни Солух шаҳри яқинида осиб ўлдирилди. Манбаларда қайд этилишича, жасур курашчи ўлимидан олдин “Бақара” сурасининг 156-оятини («Албатта, биз Аллоҳникимиз ва албатта, Унга қайтувчимиз») айтган эди.\nУмар Мухтор роҳимаҳуллоҳнинг қуйидаги машҳур гаплари бор:\nБиз таслим бўлмаймиз. Ё ғалаба қозонамиз ёки ўламиз!\nКим инсонларга макр қилса, улар уни хиёнат билан мукофотлашади.\nИззатли бўл! Иш қанчалик оғир бўлмасин эгилма! Иккинчи бор бошингни кўтариш имконияти бўлмаслиги мумкин.\nМуваффақият тарихидаги энг баланд довон бу иккиланишдир.\nБелингни синдира олмайдиган зарба сени кучли қилади.\nЁлғиз ўзинг ғолиб бўлган жанг ғалабасини сен қилич остида қийналиб турганингда сени ташлаб кетганлар билан нишонлама!\nҲақ соҳибини гарчи ўлим стули қулатса-да, у олийдир!\nУлар бизнинг маънавиятимизга ёриб киришсагина мағлуб қила олишади.\nТарихда бугун Умар Мухтор қатл Махсус\n2479 08:00 20.10.2021\nТарихда бугун: Алия Иззатбегович вафот этди\n934 09:30 19.10.2021\n678 14:41 13.10.2021\n863 08:05 04.10.2021\nТарихда бугун: Салоҳиддин Айюбий Қуддусни қайтариб олди\n2663 12:05 02.10.2021\nТарихда бугун: Тоғли Қорабоғда яна уруш бошланди\n1493 16:05 27.09.2021


9 ёшли ҳинд мобил иловалар ишлаб чиқарувчи компания раҳбари бўлиб ишламоқда\n16:34 / 09.11.2015\nОтасининг қайд қилишича, Рубен беш ёшлигидаёқ ахборот технологиялари соҳасига қизиқишни бошлаган. Ўша пайтдаёқ у Scratch дастурлаш тилини яхши ўзлаштирган. Маълум муддат ўтиб, ўспирин яна бир қанча дастурлар тилларини ўзлаштириб олган ва ўзининг илк мобил иловаси математикадан мактаб вазифаларини бажариш учун ёрдам берувчи илова-дастурни ишлаб чиққан.\nҲозирги кунга келиб Рубен Пол —мобил иловалар ишлаб чиқарувчи Prudent Games компанияси раҳбари саналади. Рубен Бош директор саналса, унинг отаси бизнес-шериги ҳисобланади.\nКонференция давомида 9 ёшли Рубен ўта ишончсиз паролларни ва ҳимоя қилинмаган тизимларни қандай қилиб осонликча бузиб ўтиш мумкинлиги ҳақида тақдимот ўтказган.


Олимлар аср охирига келиб Ер аҳолиси сони сезиларли камайиб кетишини прогноз қилишмоқда » Ўзбекистон янгиликлари – Zamin.uz\n, 12 2021, 22:04\n15 июл, 23:30 2 708 Дунё\nЕр аҳолиси сони ўзининг энг юқори кўрсаткичига 2064 йилда эришиб, 9,7 млрд кишига етади. Шундан кейин дунё аҳолиси сони тобора қисқариб бориб, аср охирида 8,8 млрд кишини ташкил қилади.\nБундай маълумотларни Вашингтон штати университетидаги Соғлиқ қўрсаткичлари ва баҳоланиши институти (IHME) олимлари прогнозига таяниб BBC News телеканали келтириб ўтди.\nТадқиқотчилар дунёдаги туғиш коэффициенти (бир аёл ҳаёти давомида дунёга келтира оладиган болалар сони) ўзгаришини таҳлил қилиб шундай хулосага келишган. 1950 йилда бу кўрсаткич 4,7ни ташкил қилган бўлса, 2017 йилда 2,4гача камайиб кетган.\nIHME мутахассислари 2100 йилга келиб туғиш коэффициенти умуман 1,7гача тушиб кетишини прогноз қилишмоқда. Олимлар агар ушбу коэффициент 2,1дан тушиб кетса, Ер аҳолиси қисқаришни бошлашига эътибор қаратишмоқда.\nТаъкидланишича, Япония аҳолиси 2017 йилда ўз чўққисига эришиб, 128 млн кишини ташкил қилган. IHME прогнозига кўра, аср охирига келиб Япония аҳолиси 53 млн кишигача камайиб кетади. Италия аҳолиси эса шу давр ичида ҳозирги 61 млн кишидан 28 млн кишигача қисқаради. Шунингдек, аср охирига келиб Испания, Португалия, Таиланд, Жанубий Корея ва бошқа баъзи давлатлар аҳолиси 2 марта камайиб кетади.\nҲозирда дунёнинг энг кўп аҳолига эга давлати бўлган Хитойда аҳоли 2024 йилга келиб максимумга етади ва 1,4 млрд кишини ташкил қилади. Бироқ аср охирига келиб Хитой аҳолиси деярли 2 марта камайиб кетади ва 723 млн кишини ташкил қилади. IHME прогнозига кўра, умуман олганда 195 та давлатдан 183 таси аҳолиси 2100 йилга қадар қисқаради.\nОлимларнинг тушунтиришича, туғиш коэффициентининг пасайиши, биринчи навбатда, кўплаб аёллар таълим олиш ва ишлаш имконига тобора кўпроқ эга бўлаётганлари ва контрацепция воситалари кенг қўлланаётгани билан боғлиқ.\nБундан ташқари, XXI аср охирига келиб кекса ёшлилар сони анча ортиб, болалар сони эса камайиб кетади. Хусусан, 5 ёшдан кичик болалар сони 2017 йилдаги 681 млн нафардан 2100 йилда 401 млн нафаргача камайиб кетади. 80 ёшдан катта ёшлилар сони эса, аксинча, 2017 йилдаги 141 млн нафардан аср охирида 866 млн нафаргача кўпаяди.\nТадқиқот муаллифларидан бири, профессор Кристофер Мюррей дунё аҳолиси ёш структурасининг бундай ўзгаришини “улкан ижтимоий ўзгариш” деб атамоқда. Унинг огоҳлантиришича, бу жаҳон иқтисодиёти учун жиддий оқибатларга олиб келиши мумкин.\nБМТ аҳолишунослари Ҳиндистон қачон Хитойни ортда қолдиришини айтишди 18 июн, 07:44


18:20 08.10.2015 (Янгиланган 14:54 23.11.2015)\nЎзбекистон Давлат академик катта театри ва Шусевнинг бошқа ишларидан фотолавҳа.\nБугун 8 октябр куни Алексей Викторович Шусев таваллуд топганига 142 йил бўлди. Шусевни эсга олишимиз сабаби — у Тошкент кўрки бўлган Ўзбекистон Давлат академик катта театрининг меъмори.\nЎтган асрнинг 20-30 йилларида Ўзбекистонда театр ривожланиши натижасида, республика раҳбарияти Ўзбекистон учун янги, замонавий, театр санъатининг кўп йиллик ривожланиш истиқболларига мос келадиган театр биноси қуришга қарор қилди\nУшбу мунособат билан Совет Иттифоқининг етук меъморлари орасида театр биноси қуриш учун конкурс эълон қилинди. Конкурс шартларидан бири бу таклиф қилинган лойҳаларни газеталарда чоп этиб жамоатчилик иштирокида кенг муҳокама қилиш эди.\nКонкурсда ўша даврларда Совет Иттифоқида етук архитекторлардан бири бўлган Алексей Викторович Шусев лойҳаси ғолиб чиқди. Ушбу лойҳа театр биносидан талаб қилинган барча функционал имкониятлар ва миллий меъморчилик анъаналарига жавоб берадиган деб топилди.\nШусев 1873 йилда Кишинев шаҳрида, дворянлар оиласида туғилди. 1891 —1897 йилларда Шусев Санкт-Петербургдаги Олий тасвирий санъат мактабида, Бенуа в Репин каби машҳур мураббийлар қўлида ўқиди.\nОлий мактабни битиргач, Шусев археологик экспедиция таркибида Самарқандга бориб Гўр Амир мавзолейи ва Биби Хоним масжиди харобаларини ўрганди. Ушбу сафар Шусевда жуда катта таасурот қолдирди.\nШусев Чор Россияси ва Совет Иттифоқи даврида кўплаб таниқли бинолар архитектори бўлди. Улар орасида Москвадаги Қозон вокзали биноси, Наркомзем биноси, “Комсомолская” метро бекати ва ҳатто Ленин мавзолей биноси бор.\nТошкентдаги опера ва балет театри биносини лойҳасида Шусев, Самарқанддаги сафари чоғида чизган эскизларидан кенг фойдаланди. Театр биноси қурилиши 1939 йилда бошланди. 1942 йилда уруш туфайли қурилиш тўхтатилди, лекин 1944 йилда қурирлиш ишлари яна давом эттирилди.\n1945 йилда Тошкентга Японияниг Квантун армияси ҳарбий асрлари олиб келинди. Улар Навоий театри қурилишининг охирги босқичида қатнашишди. Театр биносини ички ва ташқи пардозлаш ишларида ўша давр Ўзбек халқ рассомлари Усто Ширин Муродов, Худойберганов ва Болтаевлар катта ҳиса қўшди.\nАвтор фикри бўйича, театрнинг ҳар бир ён фойеси, Ўзбекистоннинг турли вилоятларига мансуб, ўз безатиш услубига эга. Тошкент зали, Бухоро зали, Хоразм зали, Самарқанд, Фарғона ва Термез заллари шулар жумласидан.\nМисол учун Бухоро залини безатиш учун усталар, ганчни кесиб, ойна устига ёпиштириш услубидан фойдаланишди. Ушбу услуб Бухоро амири саройини безатишда қўлланилган. Хоразм зали ушбу ҳудудга мансуб бўлган, ёғоч ўймакорлиги нақшларини такрорловчи ганч нақшлари билан безатилган. Театр фойелари Алишер Навоий асарлари саҳналари ва Ўзбекистон табиати манзаралари билан безатилган. Расмлар авторлари уша давр Ўзбекистон етук рассомлари Ахмаров ва Татевосянлардир.\nТеатр биноси қуриб битказилгандан кейин, архитектор Шусевнинг таклифи билан бино олдида фонтан қурилди. Ушбу театр биноси ва фонтан якунланган меъморчилик ансамблини ташкил қилиб пойтахтнинг кўркига айланди.\nАлишер Навоий номли Ўзбекистон Давлат академик катта театрига бағишланган фото лавҳамизни томоша қилинг.\nАлшер Навоий номли Ўзбекистон Давлат академик катта театри\n© Flickr / Ramon\nАлшер Навоий номли Ўзбекистон Давлат академик катта театри.\nҚозон вокзали. меъмор - Алексей Шусев\nҚозон вокзали қурилиши. меъмор - Алексей Шусев олдинги қаторди.\nМосква метросининг "Комсомолская" бекати. 55 йил аввал қуриб битказилган. Меъмор Алексей Шусев\nМосква, Қизил майдондаги Ленин мавзолейи. Меъмор Алексей Шусев\nМеъмор Алексей Викторович Шусев, Россия ва Совет Иттифоқи меъмори (1873-1949)


Ҳужжат ўз кучини йўқотган\nҚонун ижодкорлигининг самарали механизми\nИжтимоий-иқтисодий ислоҳотларнинг ҳуқуқий механизмларини чуқурлаштириш йўлида\n2015 йилда Ўзбекистон Республикаси сўмига нисбатан хорижий валюталар расмий курси динамикаси\nГазета Норма маслахатчи / 2016 год / № 02 / Паспорт масалалари\nЕтти йил аввал мен «кўк рангли паспорт» – 5 йил мобайнида яшашга рухсатнома олган эдим. Ҳозир Россияда яшаяпман. Менга ёки уйига мени прописка қилган қариндошимга жарима солинадими? Ёки ушбу ҳужжат 5 йилдан кейин прописка билан бирга бекор қилинадими?\n– Маъмурий жавобгарлик тўғрисидаги кодекснинг 225-моддасига кўра чет эл фуқароси ёки фуқаролиги бўлмаган шахснинг Ўзбекистон Республикасида бўлиш қоидаларини бузиши, яъни Ўзбекистонда яшаш ҳуқуқини берадиган ҳужжатларсиз ёки ҳақиқий бўлмаган ҳужжатлар билан яшаши, вақтинча ёки доимий прописка, кўчиш ёки турар жой танлаш юзасидан белгиланган тартибга риоя этмаслиги, бўлиш муддати тугагач чиқиб кетишдан бўйин товлаши, шунингдек Ўзбекистон Республикасининг ҳудуди орқали транзит тарзда ўтиш тартибига риоя қилмаслиги – энг кам иш ҳақининг 50 бараваридан 100 бараваригача миқдорда жарима солишга ёки Ўзбекистон Республикасидан ташқарига чиқариб юборишга сабаб бўлади.\nШу тариқа, ҳозирги пайтда, Россия Федерациясида доимий яшаб ва паспорт столида доимий яшаш жойига пропискадан чиқаришни расмийлаштирмай сиз юқорида кўрсатилган модданинг амал қилиши доирасига тушасиз. Пропискадан чиқариш учун сиз Ўзбекистон Республикасига келишингиз ва прописка қилинган жойдаги паспорт столига белгиланган тартибда мурожаат этишингиз керак.\nҚариндошингизнинг унинг турар жой майдонига доимий прописка қилинганингиз учун жавобгарлиги Ўзбекистон қонун ҳужжатларида назарда тутилмаган. Ўзбекистон Республикасида фуқаролиги бўлмаган шахс учун сизнинг яшаш гувоҳномангиз ўз кучини йўқотган. Бу фуқаролиги бўлмаган шахснинг хорижга чиқиши ва унинг яшаш гувоҳномасининг амал қилиш муддатини узрли сабабларсиз узайтирмаслик билан боғлиқ (Хорижий шахсга Ўзбекистон Республикасида яшаш гувоҳномаси, фуқаролиги бўлмаган шахсга Ўзбекистон Республикасида яшаш гувоҳномаси ва фуқаролиги бўлмаган шахс гувоҳномаси тўғрисидаги низомнинг1 30-банди, бундан кейин – Яшаш гувоҳномаси тўғрисидаги низом).\n19 ёшга тўлган йигит Тошкентда туғилган ва ўсган. Оилавий шароитига кўра ҳеч қачон паспорт олмаган. Ҳозир Россияда яшайди, қўлида фақат туғилиш гувоҳномаси бор. Уни легаллаштириш бўйича қаерга мурожаат қилинмасин, ҳамма ерда даставвал Ўзбекистон консулхонаси унинг Ўзбекистон фуқаролигига мансублигини белгилаб бериши керак дейишяпти. Фуқароликка мансублик қандай белгиланади?\n– Ўзбекистон Республикаси фуқаролиги билан боғлиқ масалаларни кўриб чиқиш тартиби тўғрисидаги низомга (Президентнинг 20.11.1992 йилдаги ПФ-500-сон Фармони билан тасдиқланган) кўра чет элда доимий яшайдиган шахснинг Ўзбекистон Республикаси фуқаролигига мансублиги тўғрисидаги аризаси «Ўзбекистон Республикасининг фуқаролиги тўғрисида»ги Қонуннинг (2.07.1992 йилдаги 632-XII-сон) 32 ва 35-моддаларига мувофиқ қабул қилинади ва кўриб чиқилади.\nАриза ва биографик маълумотлар шакллари Ўзбекистон Республикаси ТИВ томонидан тасдиқланган анкеталарда баён қилинади. Анкетага ариза берувчининг фотосуратлари илова қилинади. Таржимаи ҳол ҳам тақдим этилади, унга асосан Ўзбекистон фуқаролиги олиниши ёки йўқотилиши далили текширилади. Сўров ариза берувчининг собиқ яшаш жойига юборилиб, яшаш муддати, оила таркиби кўрсатилади.\nЎзбекистон фуқаролигига мансублик ҳолатини сўзсиз тасдиқлайдиган ҳужжатлар мавжуд бўлганда консуллик муассасаси раҳбари ушбу масала бўйича мустақил равишда қарор қабул қилади.\nАриза берувчида тегишли ҳужжатлар бўлмаса, консуллик муассасаси сўровни Ўзбекистон ТИВга юборади. У республиканинг тегишли давлат органлари ёки бошқа ташкилотлар орқали ариза берувчининг фуқароликка мансублигини текширади ва қабул қилинган қарор тўғрисида консуллик муассасасини хабардор қилади. Фуқароликка мансублиги тасдиқланган тақдирда консуллик муассасаси белгиланган намунадаги Ўзбекистон фуқароси паспортини беради ва консуллик ҳисобига қўяди.\nМАЪЛУМОТНОМА БИЛАН СУДГА\nМенинг паспортим ҳозир визалар ва рўйхатдан ўтказиш бўлимида турибди. Судга унинг ўрнига қандай ҳужжат билан бора оламан?\n– Ўзбекистон Республикасида паспорт тизими тўғрисидаги низомнинг2 3-бандига кўра, паспорт Ўзбекистон Республикасининг фуқаролигини ва эгасининг шахсини тасдиқловчи асосий ҳужжатдир.\nСудга сиз фақат паспорт билан бора оласиз. Агар у паспорт столида бўлса, сиз буни тасдиқловчи маълумотнома олишингиз керак, уни судга тақдим эта оласиз. Сизнинг ҳолатингизда маълумотнома паспорт ўрнини боса оладими-йўқми, буни судья ҳал қилади.\nМен 1999 йил сентябргача Учқудуқда яшаганман, пропискам ҳам ўша ерда эди. Ҳозир Пермда (РФ) яшайман. Мендан 1999 йил сентябргача Учқудуқда пропискада бўлганим қайд этилган маълумотнома талаб қилишяпти. Мен уни қандай қилиб оламан?\n– Келиш (кетиш) манзил варақалари келиш-кетиш ва фуқаролик хизмати бўлинмаси (манзил-маълумотнома бюроси) картотекасида қатъий алфавит тартибида сақланади. Янги келиш ва кетиш варақаси келиб тушганда эскиси картотекадан олинади ва йўқ қилинади (Ўзбекистон Республикасида паспорт тизимини амалга ошириш тартиби тўғрисидаги йўриқноманинг 44-банди, АВ томонидан 9.04.1999 йилда 698-сон билан рўйхатдан ўтказилган).\nКетиш варақаси амалдаги картотекада 3 йил, сўнгра архив картотекасида ҳам 3 йил сақланади. 6 йилдан кейин кетиш варақаси йўқ қилинади. Фамилияси, исми, отасининг исмини ўзгартирган фуқароларнинг кетиш варақаси картотекада 20 йил сақланади, кейин йўқ қилинади.\nНавоий вилоят ички ишлар бошқармасига хат билан мурожаат қилишингизни тавсия қиламиз. Маълумотлар архивда сақланган бўлса, сизга зарур маълумотномани беришлари керак.\nҚОИДАЛАРГА РИОЯ ҚИЛИНМАГАНДА\nМен Тошкентда яшайман. Яқинда вилоятда эрим вафот этди. Уни қайнонам дафн этди, сўнгра ўзи ҳам вафот этди. Менга ҳозир эрим вафоти тўғрисидаги гувоҳнома керак. Қаерда дафн этилганлигини биламан, бироқ ҳеч қандай ҳужжат топмадим. Қўшнилардан эшитишимча, эримга вафот этганлик гувоҳномасини беришмаган, чунки унинг паспорти йўқолган эди. Эримнинг ўлим гувоҳномасини олиш учун нима қилишим кераклигини айтсангиз.\n– Сиз вафот этган эрингизнинг яшаш жойидаги судга унинг вафот этганлиги далилини белгилаш тўғрисида ариза билан мурожаат этишингиз керак. Бунинг учун зарур ҳужжатларни тўплашингиз лозим. Биринчи навбатда эрингизнинг ўлими қайд этилган тиббий муассасадан унинг вафоти тўғрисида тиббий гувоҳнома олиш даркор. Шундан сўнг туман ФҲДЁ бўлимидан ўлим гувоҳномасини бериш рад этилганлиги тўғрисида маълумотнома сўраш лозим. Вафот этган эрингизнинг яшаш жойидаги паспорт столидан у қандай манзилга ва қандай ҳужжатга асосан прописка қилинганлигини тасдиқлайдиган ҳужжат олиш лозим.\nУшбу ҳужжатлар ва ариза билан сиз судга мурожаат қиласиз. Унинг қарорига кўра ФҲДЁ бўлими сизга ўлим гувоҳномасини бериши керак.\nСизнинг ҳолатда ана шундай ҳаракатлар қилиниши керак. Ушбу таомилни Фуқаролик ҳолати далолатномаларини қайд этиш қоидалари (ВМнинг 12.04.1999 йилдаги 171-сон Қарорига 1-илова) қуйидагича тартибга солади. Унга кўра ўлимни қайд этиш марҳумнинг яшаш жойи ёки ўлим содир бўлган жойдаги ФҲДЁ органи томонидан амалга оширилади.\nЎлимни қайд этиш тўғрисидаги ариза ўлим тўғрисидаги тиббий гувоҳнома берилган вақтдан бошлаб 3 кундан кечикмай берилиши керак. Бундай ариза билан марҳумнинг қариндошлари ёки яқин кишилари, шунингдек тиббий муассаса маъмурияти мурожаат этишлари мумкин, улар ўлим тўғрисида тиббий гувоҳнома ва марҳумнинг шахсини тасдиқловчи ҳужжатлар тақдим этадилар.\nЎлимни қайд этишда марҳумнинг паспорти, ҳарбий билети, 16 ёшгача вафот этганларнинг эса туғилганлик ҳақида гувоҳномаси тақдим қилинади. ФҲДЁ органи ходими ҳужжатларнинг биринчи саҳифасига ўлим ҳақидаги далолатнома ёзувининг рақами ва санасини ёзади. Агар ушбу ҳужжатлар тақдим қилинмаган бўлса, у ҳолда бу ҳақда ўлим ҳақидаги далолатнома ёзувининг «Белгилар учун» устунида кўрсатилади.\nЎлим ҳақидаги далолатнома ёзуви қайд этилгандан сўнг ўлим ҳақида гербли гувоҳнома ёзилади ва аризачига тақдим этилади. Айни вақтда бюджетдан ташқари Пенсия жамғармасининг туман (шаҳар) бўлимига ва қабристонга тақдим этиш учун тегишли намунадаги маълумотномалар берилади.\nОила кодексининг 223-моддасига мувофиқ ўлимни ФҲДЁ органларида қайд этмасдан марҳумни дафн қилиш тақиқланади.\n1Президентнинг 26.02.1999 йилдаги ПФ-2240-сон Фармонига 2-илова.\n2Президентнинг 5.01.2011 йилдаги ПФ-4262-сон Фармонига 1-илова.\nПрочитано: 1718 раз(а)


Бугунги кунда мамлакатимизда ёшларнинг манфаатларини тўлиқ таъминлашга йўналтирилган, уларнинг жамиятда ўз ўрнига эга бўлишини кафолатлашга хизмат қиладиган ҳуқуқий, иқтисодий, маънавий-маърифий ҳамда ғоявий-мафкуравий тадбирлар тизимли тарзда амалга оширилмоқда.\nАмалий ишлар доирасида ёш авлодни ҳаётга қатъий эътиқод ва қарашлар руҳида, менталитетимизга ёт бўлган зарарли таъсир ва оқимларга қарши тура оладиган, миллий ҳамда умуминсоний қадриятларга ҳурмат руҳида тарбиялаш масалалари билан боғлиқ чора-тадбирлар ҳам ўзининг самарасини бераяпти.\nАйтиш керакки, бизнинг халқимиз ўз қадрияти, миллий урф-одатлари ва энг муҳими муқаддас динидан узоқ ҳолда яшаш нечоғлиқ ёмонлигини етмиш йиллик атеистик тузум мисолида бошидан ўтказди ва бунинг зарарли оқибатларини англаб етди. Шунинг учун муҳтарам юртбошимиз мустақилликнинг бошиданоқ, миллий қадриятларимиз, гўзал урф-одатларимиз ва муқаддас динимизга алоҳида эътибор қаратдилар. Бугунги кунда эса ҳар биримиз ўша эътиборнинг самарасини ўз кўзимиз билан кўряпмиз. Бу хайрли иш бардавом бўлиши учун ғарбнинг моддият ботқоғига ботиб қолганидан ибрат олиб, моддият билан бирга маънавиятга ҳам алоҳида эътибор қаратишимиз лозим. Аллоҳга ҳамдлар бўлсин юртимизда маънавият борасида ва уни юксалтириш йўлида, бошқа юртлар ўрнак олса бўладиган даражада кенг кўламдаги ишлар амалга оширилмоқда.


Бу ҳақиқий аҳмоқлик! Адебайор Парагвай футболидаги дебютини қизил карточка билан бошлади / CHAMPIONAT.asia\nБу ҳақиқий аҳмоқлик! Адебайор Парагвай футболидаги дебютини қизил карточка билан бошлади\nТеглар : Эммануэль АдебайорПарагвай\nЭммануэль Адебайор - жаҳон футболидаги ғалати шахс.\nУ турли чемпионатларда тўп тепди, аммо ҳеч қаерда мухлислар ёқимтойи бўла олмади. Балки бу футболчининг пулга бўлган меҳри ёки ёқимсиз феъли туфайлидир.\n"Кристал Пэлас"даги омадсиз мавсумдан сўнг тоголик пул ишлаш учун Туркияга йўл олди. У ерда икки йил тўп тепди. Яхшигина пул ишлаб олган Адебайор бошқа қитъани забт этишга йўл олди ва Парагвайнинг "Олимпия" жамоаси футболчисига айланди. Парагвай футболини билмайдиганлар учун экскурсия.\n- "Олимпия" - Асунсьон шаҳри клуби ҳисобланади. Жамоа тарихдаги энг кўп соврин ютган клублардан бири. "Олимпия" Парагвайнинг энг кекса жамоаси. Жанубий Америка қитъасидаги халқаро турнирда ғалаба қозонган Парагвайнинг ягонаклуби.\nАдебайор ўз номини эслатиб қўйиш учун оригинал усулни танлади. Аммо бу қарорни аҳмоқлик деган тўғрироқ.\nЭммануэль тўп учун курашда рақибининг елкасига бутсасининг ост қисми билан зарба берди.\nУ тезда четлатилди. Шунга қарамай "Олимпия" жамоаси 2:1 ҳисобида зафар қучди.\nАдебайор хайрияга қўл урмаслиги ҳақида: “Билганимни қиламан” 14\nРоналдиньо қамоқхонадан чиқди 3\nКАРИКАТУРА. Роналдиньо қамоқхонада илк титулини қўлга киритди 7\n«Андижон» нигериялик футболчиларни ўз сафига қўшиб олди 36\nЭммануэль Адебайорнинг кейинги манзили аниқ бўлди 27\n“Барса”нинг собиқ аъзоси: “Месси Роналдудек машина эмас, у яна камида 2 йилча топ-даражада ўйнайди” 55\n13 мар 14:24:50\nPaxtakorga kelormisanmi wunaqa qlsen qzl berwmasdi\n13 мар 14:24:38\nPaxtakorga kelormisanmi wunaqa qlsen qzl betwmasdi\n13 мар 14:19:06\nХалиям Пахтакорга кемабди. Адебайор Пахтакорда уйнаб шу килигини килганда ва хакамлар унга кизил берганида борми. Уша хакам бир нечта уйинга кизил олган буларди. Адебайорга эса ПРЕМИЯ берилган буларди.\n14 мар 12:20:52\nПахтакорга келиб рақибини бошига тепганда ҳам қизил тугил сарқи ҳам берилмас эди. Чунки Пахтакор "Халқ" жамоасида\n13 мар 18:24:10\nХайвонлар темаси канака у хайвонлар гапирадими.Узизни уша хайвон деганлариздан устун билсангиз Қабристонга боринг у ерда сизданам зурлари ётибди жимгина\nsan nime uzinga ovossan yo dalahayvoni disam sanga tegib ketimi hayvonligin tutib\n13 мар 18:12:48\nadebayor bekor qizil oldin dalahayvonlariga tema boldinde uziyam\n13 мар 16:06:30\nkechqurn bn Paxtakor tushinga kirganda sip qöysen kerega.. bir kuni alamdan yonip yonip kul bölasan chunki sani kamanden Paxtakorde bôlomidi\nBosin gazi omadizi bersin\n13 мар 15:48:28\n13 мар 15:48:08\nУ турли чемпионатларда тўп тепди, аммо ҳеч қаерда мухлислар ёқимтойи бўла олмади. Балки бу футболчининг пулга бўлган меҳри ёки ёқимсиз феъли туфайлидир. Эхх Адебайор пахтакорга келганингда хозир бу журналист сени мактаятган булар эди\n13 мар 15:47:54\ntegini hollab quyadiganla manga minus bosib tashabtiku)))) duhla\n13 мар 15:29:11\ngiybatchi hotinla kopeyib ketibti... haliyam pahtakorrikini kolashtirishvotimi... gap yo erke kishi bugandan kegin orqani kolamasdan mard bosa agar erke bosa hali oyogini orasdigi osilib turgani ishlavotgan bosa UFAga PFLga yoki pahtakori rahbariyatiga borib arz qisin hammasini keltirib tushuntirib bersin lekin unaqa ish qilomidide chunki komenthonada duh vagon yuzma yuz korishganda ishtoni hol bop ketadi manimcha shu ishtoniyam bitta busa kk hol bop qosa ayasi qattan oberadi bunga ishtonni\n13 мар 15:22:12\nyaxshiyam paxtakor ga kelmagani\n13 мар 14:20:36\nPahtakor yahshi qibti bu qoravoyni ome\n13 мар 15:53:43\n13 мар 14:24:16


Волейбол: Ўзбекистон U-19 қизлар ўртасида Марказий Осиё чемпионатига мезбонлик қилади - EFFECT.UZ\n. 10:39 | 14.10.2021\nШу йилнинг 24-31-октябр кунлари волейбол ихлосмандлари нигоҳи Наманган шаҳрига қаратилади. Наманган муҳандислик-қурилиш институти спорт мажмуаси 19 ёшгача бўлган қизлар ўртасида Олимпия ўйинлари чемпиони Лариса Павлова соврини учун Марказий Осиё чемпионатига мезбонлик қилади.\nМаълумот учун, мусобақада Ўзбекистон, Қозоғистон, Қирғизистон ва тожикистонлик ёш волейболчилар ғолиблик учун баҳс олиб боришади.\nTeglar:Қирғизистон, Қозоғистон, Ўзбекистон\nЛука Эрнандес қамоқ жазосини ўтайди\nТўққиз ойда Ўзбекистон экспорти ҳажми 10 миллиард доллардан ошди


Тадқиқот: Ўзбекистондаги жамоат транспорти фаолияти қанчалик қониқарли? – Kommers.uz\nТаҳлил\t13:42 | 24.4.22\nТадқиқот: Ўзбекистондаги жамоат транспорти фаолияти қанчалик қониқарли?\nПМТИ таҳлилий материални Kommers.uz’га тақдим этди.\nБугунги кунда дунёдаги йирик шаҳарларнинг деярли барчаси учун жамоат транспорти энг муҳим, устувор масалалар сирасига киради. Чунки жамоат транспорти тизимини яхши йўлга қўйиш орқали иқтисодий тараққиётга кўмаклашиш, ҳавонинг мусаффолигини асраш, одамларни кўзлаган манзилига етказиш ва албатта тирбандликларни камайтириш мумкин.\nШу боис ПМТИ экспертлари Тошкент шаҳрида жамоат транспорти билан боғлиқ муаммоларни ўрганиб чиқди ва ундан фойдаланиш самарадорлигини оширишнинг муҳим омилларини баҳолади. Институт таҳлилий материални Kommers.uz’га тақдим этди.\nЖамоат транспорти муаммоларини ўрганиш мақсадида аҳоли ўртасида сўров ўтказилди. Унда 1 315 нафар Тошкент шаҳри аҳолиси иштирок этди. Иштирокчиларнинг 807 нафарини эркаклар, 508 нафарини эса аёллар ташкил қилди.\nСўров натижасида қуйидагилар аниқланди:\nреспондентларнинг 29 фоизи шаҳарнинг марказий қисми атрофидаги махсус транспорт марказларидан фойдаланишга тайёр ва унга эҳтиёж сезади;\nўрганилган 5 та омил орасида келиш ва ҳаракатланиш жадвалига риоя қилиш, онлайн кузатиб бориш имконияти транспорт сифати ҳақидаги тасаввурга энг кўп таъсир кўрсатади;\nсифат борасида нисбатан юқори баҳо олиш жамоат транспортини танлаш эҳтимолини оширади (ҳар бир балл учун 4,6 фоиз).\nСўровда қатнашганларнинг катта қисмини, аниқроғи 624 нафарини 31-55 ёш оралиғидаги кишилар, 574 нафарини 18-30 ёш оралигидаги кишилар ташкил этди. 76 киши 55 ёшдан ошганлар, 41 киши эса 18 ёшгача бўлганлар гуруҳидан жой олди. Ёш тақсимотидан кўриниб турибдики, респондентларнинг асосий қисми меҳнатга лаёқатли ёшдаги кишилар бўлиб, «кўзланган манзиллга қандай етиб бориш мумкин: жамоат транспортида, таксида, шахсий автомобилда ёки бошқа транспортда», деган масалага ҳар куни дуч келади.\nСўровда иштирок этганларнинг 29 фоизи шаҳарнинг марказий қисми атрофидаги махсус транспорт марказларида автомобилни қолдириб, йўлни жамоат транспортида давом эттиришга тайёрлиги ва шундай марказларга эҳтиёж сезишини билдирди.\nРэспондентларнинг 33 фоизи бу масала юзасидан тизим самарали ишлагандан кейингина бир қарор қабул қилишини, 17 фоизи эҳтиёж сезмаслигини ва 21 фоизи шундай имкониятдан фойдаланишни истамаслигини билдирди.\nЖамоат транспортида йўловчиларнинг ҳаддан ташқари кўплиги (респондентларнинг 73 фоизи шу жавобни танлаган), уларнинг келиш ва ҳаракатланиш жадвалига риоя қилмаслиги (60 фоиз), ноқулайлиги (36 фоиз), бошқа транспорт воситаларининг мавжудлиги (27 фоиз), бекатларнинг ҳолати ва ноқулай жойлашуви (26 фоиз) каби омиллар йўловчиларнинг жамоат транспортидан фойдаланмаслигига сабаб бўлаётган энг жиддий муаммолардир.\nРеспондентлар шаҳар транспорт тизими сифатини 1 дан 10 баллгача бўлган шкала бўйича баҳолади. Ўртача балл 4,42 ни ташкил қилди. Регрессия моделлари асосида транспорт сифатининг субъектив баҳосига таъсир қилувчи энг муҳим омиллар аниқланди.\nЖадвалдан кўриниб турибдики, узоқ кутиш вақти, транспорт алмаштиришлар сони, тегажаклик муаммоси ва ҳафталик саёҳатлар сони респондентларнинг субъектив баҳосига салбий таъсир қилади. Масалан, ҳар бир транспорт алмаштириш баҳони 0,16 баллга камайтиради.\nШунга қарамай, регрессиядан қуйидаги хулосалар чиқариш мумкин: транспорт кутиш вақтини ҳар 10 дақиқага қисқартириш субъектив баҳолашни 10 дан 0,4 баллга, келиш ва ҳаракат жадвалига риоя қилиш, онлайн кузатиш имокнияти мавжудлиги сифатни жами 1,65 баллгача ошириши мумкин (ҳар бир таркибий қисм алоҳида 0,55 балл).\nШу билан бир қаторда «Муқобил транспорт» омилини ҳам унутмаслик керак. Бу омил респондент муқобил транспортни (такси, шахсий автомобиль) танласа, қанча вақт тежашини акс эттиради. Шундай қилиб, тежаб қолинган ҳар 10 дақиқа субъектив баллни 0,14 баллга пасайтиради. Ушбу ўзгарувчининг ўртача қиймати деярли 29 га тенг эканини ҳисобга олсак, бу омил кучли салбий таъсир кўрсатади.\nЖамоат транспорти сифатига салбий таъсир кўрсатувчи яна бир омил сифатида тегажаклик муаммосини келтириш мумкин. Ушбу муаммога дуч келган фуқаролар жамоат транспорти сифатини ўртача 0.54 баллга паст баҳолашган.\nЛогит модели ёрдамида жамоат транспортидан фойдаланиш эҳтимоли аниқланди. У кўп жиҳатдан жамоат транспортини қанчалик сифатли, деб тасаввур қилишимизга боғлиқ. Логит модели — иккилик ўзгарувчининг натижаси эҳтимолини баҳолашга имкон берувчи модель, яъни 0 — йўқ ва 1 — ҳа қийматини олиш. Ушбу тадқиқот доирасида 0 — жамоат транспортидан фойдаланмайман, 1 — фойдаланаман, деганидир.\nШундай қилиб, субектив сифатни 1 пунктга яхшилаш жамоат транспортини танлаш эҳтимолини 4 фоизга оширади.


«Сайлов — 2021» мобил иловаси яратилди - Халқ сўзи\n«Сайлов — 2021» мобил иловаси яратилди\n14:26 24 Июль 2021 Сиёсат\nШу мақсадда Марказий сайлов комиссияси, Project Managers компанияси ва Тошкент шаҳридаги Инҳа университети билан ҳамкорлигида «Сайлов-2021» мобил иловаси яратилди.\nМобил иловага жойлаштирилган маълумотлар базасининг «Бўлимлар» саҳифасида «Ўқув материаллари», «Эслатмалар», «Сайлов қонунчилиги», «Кутубхона» рукнлари жойлаштирилган.\n«Ўқув материаллари» рукнида Ўзбекистон Республикаси Президенти сайловининг конституциявий-ҳуқуқий асослари, Ўзбекистон Республикаси Президенти сайловини ўтказувчи сайлов комиссиялари тизими, ваколатлари ва вазифалари, сайлов жараёнида хорижий давлатлар ва халқаро ташкилотлар кузатувчиларининг иштироки, уларнинг ҳуқуқ ва мажбуриятлари, маҳаллий кузатувчилар ва ваколатли вакилларнинг ҳуқуқ ва мажбуриятлари, сайловчилар рўйхати билан ишлаш, овоз беришни ташкил қилиш, сайлов натижаларини аниқлаш ва эълон қилишга оид мавзуларидаги ўқув материаллари тақдимотлар, маъруза матнлари, инфографикалар, видео-дарслари шаклида тайёрланган.\n«Эслатмалар» рукни ҳам сайлов ташкилотчилари, сайлов комиссиялари, кузатувчилар, ваколатли вакиллар учун зарур услубий тавсиялардан иборат.\n«Сайлов қонунчилиги» рукни эса сайлов қонунчилигига оид ҳужжатлардан иборат. Яъни, Ўзбекистон Республикаси Конституцияси, Сайлов Кодекси, Марказий сайлов комиссиясининг қарорлари жойлаштирилган.\n«Кутубхона» рукнида эса сайлов қонунчилиги ва амалиётига оид адабиётлар, рисолалар, мақолалар жойлаштирилган бўлиб, сайлов кампанияси жараёнларига оид миллий экспертлар ва ҳуқуқшунослар ҳамда халқаро мутахассисларнинг рисола ва адабиётлари жойлаштирилган.\nЯна бир саҳифа «Сайлов участкалари» деб номланган бўлиб, унда сайловчи ўзининг сайлов участкасини топиш имконияти яратилган. Бунинг қулайлиги шундаки, сайловчи участка сайлов комиссиясига биносига бормасдан уйидан ёки иш жойидан туриб ўзининг сайлов участкасини аниқлаши мумкин.\n«Масс-медиа» рукнида эса «Эълонлар», «Инфографикалар», «Видеогалерея» саҳифалари жойлаштирилган. Бунда сайлов жараёнига оид турли ахборотлар маконига кирасиз. Инфографик материалларда сайлов жараёнларини амалга оширилиши яққол ифода этилган ранг-баранг тасвирлар мужассам.\nКейинги рукн «Тестлар» деб номланган. Сайлов қонунчилигини ўрганиш учун турли мавзуларда тест саволлари, казуслар жойлаштирилган.\nБир сўз билан айтганда, Мобил иловадаги ўқув материаллари ва тест саволларидан фойдаланиш фойдаланувчининг сайловга оид билимини янада мустаҳкамлашга хизмат қилади.\nМарказий сайлов комиссиясининг\nдоимий асосда ишловчи аъзоси


Марказий банк томонидан янги ҳафта учун ўрнатилган курсга кўра хорижий валюталар қиймати пасайган. 06.11.2017, Sputnik Ўзбекистон\n18:56 06.11.2017 (янгиланди: 18:58 06.11.2017)\nТОШКЕНТ, 6 ноя — Sputnik. Ўзбекистон Марказий банки янги ҳафта учун хорижий валюта курсларини белгилади. Ушбу курсларда банклар 7 ноябрда валюта айрбошлашни бошлайди.\nДоллар нархи 10,50 сўмга камайиб— до 8067,62 сўмни ташкил қилди.\nЕвро курси эса 13,81 сўмга арзонлашиб — до 9367,31 сўмни ташкил қилди.\nРоссия рубли 2,65 сўмга арзонлашиб – 136,62 сўмни ташкил қилди.\nЭслатиб ўтамиз, Ўзбекистон қонунчилилига кўра, Марказий банк хорижий валюта талаб ва таклиф даражасини унинг курсини ошириш ёки камайтириш ёки бошқа услублар билан назорат қилиб туриш ҳуқуқига эга.\n2017 йилниг 5 сентябрида Ўзбекистонда хорижий валюталар давлат курси 4210,635 сўмдан 8100 сўмга кўтарилган ва валютани чексиз айрбошлаш бошланган эди. Айни дамда Марказий банк курси божхона солиқлари, бухгалтерия ҳисоботи, статистик маълумотлар ва бошқа ҳисоб-китоблар учун фойдаланилади.\nБевосита валюта алмаштиришда Тижорат банклари юқорида белгиланган валюта курсларига ўз комиссияларини қўшиш ҳуқуқига эга.


“Ўзбекозиқовқатхолдинг” компанияси маҳаллий экспортёрлар фаолиятини қўллаб-қувватлайди\n14:54 / 29.07.2017\n- асосий фондларни шакллантириш ва янгилаш учун тижорат банкларидан имтиёзли кредит олиш;\n- экспортёрларга давлат имтиёзлари ва преференцияларини тақдим қилишда хусусий бизнес вакиллари ва Республика ҳукумати ўртасида алоқа ўрнатиш ва расмийлаштиришга кўмаклашади;\n- маркетинг тадқиқотлари кўринишида турли бозорлар, алоҳида товарлар ва йўналишларни қисқа ва узоқ муддатли баҳолаш таҳлилларини амалга ошириш;\n- озиқ-овқат саноати корхоналарини мамлакат ҳудудлари бўйича рационал жойлаштиришни аниқлаш. Бунда маҳсулот рақобатбардошлигини шакллантирувчи логистика харажатларини минималлаштириш, рақобат муҳити ва бошқа факторлар инобатга олинади;\n- маҳсулотларни “Ўзагроэкспорт” АЖ нинг савдо уйлари орқали илгари суриш ва сотиш, шу жумладан ўта хавфли бозорларда ҳам;\n- маҳаллий ва халқаро кўргазмалар, савдо майдончаларида иштирок этишни ташкил қилиш ва қўллаб-қувватлаш;\n- маҳсулотларни интернет тармоғида, шу жумладан ижтимоий тармоқларда (Фейсбук, Вконтакте, Одноклассники ва бшқ.) профессионал даражада илгари суриш.


Хатлонда "ЎИҲнинг икки аъзоси" устидан суд бошланди\nТожикистон жанубида Ўзбекистон Исломий ҳаракатига аъзоликда айбланаётган икки фуқаро устидан маҳкама бошланди. Хатлон вилояти Қабодиён туман прокуратурасига кўра, Акмал Рашидов ва Иброҳим Қурбонов Тожикистонда экстримистик ташкилот ғояларини тарғиб қилиш билан шуғулланган. Аммо, судланувчиларнинг яқинлари ва адвокатлари бу иддаолар асоссизлигини айтишмоқда.\nҚабодиён туман касалхонаси шифокори Акмал Рашидов ва унинг қишлоқдоши Иброҳим Қурбонов устидан маҳкама 15 феврал куни бошланди.\nСудланувчилар мамлакатда фаолияти таъқиқланган Ўзбекистон Исломий ҳаракатига аъзолик ва бу ташкилот ғояларини тарғиб қилиш билан одамларни шу ташкилотга қўшилишга даъват қилганликда айбланмоқда.\nХатлон вилоят прокурори маслаҳатчиси Толибхон Азимовнинг Озодликка билдиришича, экстремистик ғояларни тарғиб қилиш билан Қабодиён туманига қарашли Янги йўл қишлоқ кенгаши фуқароларидан иборат йирик шуғулланиб келган.\n- Янги йўл қишлоқ кенгашига қарашли Қизил Нишон қишлоқ фуқаролари Акмал Рашидов, Иброҳим Қурбонов, Бахтиёр Умаров, Сунатулло ва Нусратулло Абдуллоевлар, Шуҳрат Саидов жами 13 киши ўтган йил баҳоридан буён Ўзбекистон Исломий ҳаракати ғояларини тарғиб қилиш ва Афғонистонда толиблар эълон қилган жиҳодга одамларни сафарбар қилиш билан шуғулланиб келган. Айни пайтда Акмал Рашидов ва Иброҳим Қурбонов иши судда кўрилмоқда. Яна 11 жиноятчига эса қидирув эълон қилинган. Шу йилнинг 3 февралида улардан бири Бахтиёр Умаров Покистонда ҳибсга олиниб, бир неча кун аввал Тожикистонга экстрадиция қилинди. Ҳозир у тергов қилинмоқда, дея билдирди Азимов.\nПрокурор маслаҳатчисининг айтишича, Нусратулло ва Сунатулло Абдуллоевлар ўтган йил Афғонистонга ўтиб толиблар сафига қўшилган. Республика тегишли идоралари Афғонистон ва Покистон ҳуқуқ-тартибот органлари билан бу жиноятчиларни қўлга олиш ва ватанига экстрадиция қилиш борасида музокаралар олиб бораётганини маълум қилди Толибхон Азимов.\nҚабодиён туман маҳкамасида иши кўрилаётган Акмал Рашидов ва Иброҳим Қурбонов ҳамда хавфсизлик ходимлари томонидан тергов қилинаётган Бахтиёр Умаровнинг яқинлари уларга қўйилган айблар билан рози бўла олмасликларини айтмоқда.\n“Менинг ўғлим Покистонга ишлаш ва диний саводини ошириш учун боришини айтган эди. У ҳеч қанақа террорист, экстримист эмас”, дейди Бахтиёр Умаровнинг отаси Тожиддин Умаров Озодлик мухбири билан ўзаро суҳбатда.\nСудланувчилар эса дастлабки тергов чоғида Ўзбекистон Исломий ҳаракати фаолияти мамлакатда таъқиқланган экстримистик ташкилот эканидан хабарсиз бўлгани ва бу ташкилот лидерлари сўзларини “амри маъруф” деб қабул қилиб қўл телефонларига ёзиб олганини айтган.\nХатлон вилоятининг Қабодиён тумани Ўзбекистон ва Афғонистонга чегарадош ва асосан ўзбек миллатига фуқаролари яшайдиган ҳудуд саналади.\nАввалги йиллар бу туманда “Ҳизбут-таҳрир” экстримистик ташкилоти ва Маҳмуд Худойбердиев гуруҳига аъзоликда гумонланиб судланганлар оз бўлса-да, қайдга олинган. Аммо бу туманда Ўзбекистон Исломий ҳаркатига аъзо гуруҳ ёки алоҳидда шахс умуман кузатилмай келган.\nЎзбекистон Исломий ҳаракатининг аъзолари кўпроқ Тожикистон шимолида ҳибсга олингани айтиб келинган.\nХавфсизлик соҳасида мустақил таҳлилчи Амният Абдуназаров Қабодиён туман фуқароларининг Ўзбекистон Исломий ҳаракатига аъзоликда айбланаётганини воқеликдан йироқ деб билади.\n- Тожикистонда ҳар гал президентликка сайловлар олдидан ҳукумат сиёсатига нисбатан бошқача қарашда бўлган ва узоқ муддатли авторитар тузумни қабул қила олмаётган гуруҳларга босим ўтказиш анъанага айланган. Бу каби вазият Тожикистоннинг қўшнилари Ўзбекистон ва Туркманистонда ҳам кузатилади. Аҳоли орасида қўрқув кайфиятини кучайтириш учун ана шундай босимлар ўтказилади. Бундай ҳаракатлар республикамизнинг ўзбеклар жойлашган ҳудудларида кўпроқ кузатилади. Менимча, бунга Ўзбекистон ва Тожикистон муносабатларининг ёмонлигича қолаётгани сабабдир, дея мулоҳаза билдиради мустақил таҳлилчи Амният Абдуназаров.\nТожикистон Бош прокурори муовини Абдуқодир Муҳаммадиев шу йил январ ойи бошида ўтказилган матбуот анжуманида 2011 йил давомида мамлакат ҳуқуқ -тартибот идоралари 198 нафар террорчи ва экстримистни қўлга олганини билдирган эди.\nРасмийнинг таъкидича, жиноий жавобгарликка тортилганларнинг юз нафари Ўзбекистон Исломий ҳаракати аъзосидир.


Самбочиларимиз жаҳон чемпионатида тарихий натижа қайд этишди\nСамбо бўйича Ўзбекистон ёшлар ва ўсмирлар терма жамоаси Грециянинг Салоники шаҳрида ўтган жаҳон чемпионатида умумжамоа ҳисобида иккинчи ўринни олди. Биринчи поғонадан Россия терма жамоаси жой олган бўлса, кучли учликка Украина вакиллари якун ясашди.\nҚайд этиш лозимки, ўзбек самбочилари илк маротаба жаҳон чемпионатида умумжамоа ҳисобида иккинчи ўринни эгаллашди. Бунгача самбочиларимизнинг бундай жаҳон чемпионатидаги энг яхши натижаси учинчи поғона бўлганди.\nЭслатиб ўтамиз, жаҳон чемпионати якунига кўра Ўзбекистон самбочилари 6 та олтин, 3 та кумуш ва 8 та бронза, умумий ҳисобда 17 та медаль қўлга киритишди.\nЎзбекистон Миллий Олимпия қўмитаси ушбу муваффақият билан самбочиларимизни, уларнинг мураббийларини ва Ўзбекистон самбо ассоциациясини муборакбод этади.